text:
Share this on WhatsApp
Dia 1 di mei ta celebra dia di obrero, un bon ocasion pa reflecciona riba pasado y presente pa asina por enfoca riba futuro. Ta parce cu e afan di sociedad pa mas y mas abundancia a bira algo normal y productividad semper tin prioridad. Tempo a bira un comodidad valioso cual nos debe nos mes. Siguientemente lo elabora riba e tema outsourcing personal, productividad y prosperidad.
Na 1930 e economista John M. Keynes a pronostica cu pa 2030 nos tur lo bay traha 15 ora pa siman. Door di aumento di prosperidad y productividad nos lo por “cumpra mas tempo pa nos mes” segun Keynes. Keynes tabatin parcialmente rason. Na Merca por ehempel den añanan 1930 trahadonan tabata traha promedio 48 ora pa siman. Na 1970 esaki a baha net rond 40 ora pa siman. Avansenan tecnologico a hasi economia hopi mas productivo, pero e desaroyo di ultimo 4 decenia den aumento di productividad no a wordo converti den menos ora di trabou. Dicon? Porta paso nos a bira mas y mas materialista y nos nunca ta satisfecho cu locual nos tin, pesey semper tin necesidad na mas placa pa asina cumpra mas. Of ta paso costo di bida a bira mas halto of ta paso desigualdad a crese ultimo decenianan, locual ta hasi imposibel pa esnan cu menos recurso traha menos. Traha menos of mas, con esaki ta regla na Aruba?
Arbeidsregeling
Desde 1952 e 8 ora di trabou pa dia a wordo ancra den ley, esta e “arbeidsregeling” 1952. Articulo 5 di e ley ta prohibi pa un trahado traha mas largo cu 8 ora pa dia y mas largo cu 45 ora pa siman. Di e manera aki a sa di realisa un balansa mas ideal cual ta 8 ora traha, 8 ora relaha y 8 ora drumi. Na 1951 trahadonan di refineria Lago a bay den welga (manera e potret aki riba ta ilustra). Por medio di accion colectivo trahadonan a boga pa baha e orario laboral y cu exito. Pues sin lucha no tabatin victoria. Despues di añanan e ley a wordo ahusta na varios momento, na e necesidad di demanda di trabou. Asina por desvia di locual ley ta stipula por medio di “arbeidsbesluiten” cual ta e caso pa entre otro horeca y casino, caminda por traha mas cu 40 ora pa siman. Tambe claro a bini ahustacionnan pa proteha e clase trahado, por ehempel cu ta traha “nachtdienst” of riba “standby”.
Traha 8 ora pa dia ta algo cu nos tur a accepta. Apesar cu e balansa ta parce ideal asina mes nos ta sinti nos mes hopi biaha cansa, nos ta perde focus na trabou y tur siman nos ta pura p’e dia liber yega. Hopi estudio ta adverti cu no ta saludabel pa traha mas cu 8 ora pa dia, toch hopi di nos ta traha 50 ora pa siman of te hasta mas. Actualmente Suesia ta experimentando cu 6 ora di trabou pa dia y trahado ta mantene su salario di 8 ora pa dia. E objetivo ta pa stimula empleo, hisa eficiencia na pia di trabou, baha absentismo y por lo general contribui na e bienestar di e trahado. Te awo e resultadonan ta hopi prometedor. Trahadonan tin mas energia paso nan a logra descansa mas, nan ta mas contento paso nan tin mas tempo pa nan mes.Sinembargo un posibel riesgo por ta cu e trahadonan lo bay tuma 2 trabou di 6 ora en bes di usa e tempo pa locual e concepto aki a wordo inicia.
Productividad
Remarcabel ta cu Hulanda y Alemenia ta e dos paisnan na mundo caminda menos ora ta wordo traha pa persona pa aña, un promedio di 1.400 ora , siendo Sur Korea, Grecia y Mexico ta score mas halto cu alrededor di 2.000 ora di trabou pa persona pa aña, segun data di OECD. Pero productividad na Alemania y Hulanda ta 70% mas halto, pues ilustrando cu productividad no ta wordo determina solamente pa cantidad di oranan traha. E concepto cu e trahado cu por eherce su trabou mas modera, finalmente lo produci mas, no ta nada nobo, e famoso filosofo Adam Smith ya a bin na e mesun pensamento aki na 1776.
Apesar di ta mas productivo awendia, toch nos no ta trahando menos pa asina tin mas tempo pa dedica na nos yiunan, nos grandinan, nos famia, amigonan, pa practica un deporte, hobby of simplemente descansa. Consecuentemente, den nos tempo liber nos ta prefera di kita tareanan personal for di man. Esey a crea un demanda na varios tipo di trabou cu antes nos mes tabata hasi manera: cushina, laba auto, strika y laba paña. Esey por splica e tantisimo take aways, snack truck, laundry y tent di car wash. Basicamente nos ta outsource nos tareanan personal contra pago.
Outsourcing
Outsourcing personal no ta un concepto nobo, pero ta algo cu ta bay hopi bek den tempo. Outsourcing den literatura classico ta referi na un shift di trabounan di paisnan desaroya manera Merca pa paisnan den desaroyo manera Mexico, India, China, Myanmar y Bangladesh, caminda e costo di produccion ta mas abou. Outsourcing personal, segun e sociologo Arlie Hochschild den su buki titula: The Outsourced Self, ta tur tareanan personal y intimo cu antes tabata wordo hasi door di nos mes, awendia ta wordo comercialisa. Ehempelnan di outsourcing personal ta limpia cas, plania casamento (weddingplanner), organiza fiesta (partyorganizer), educacion di yiu y cuido di nos grandinan.
Outsourcing personal tawata antes algo reserva pa solamente e clase mas elite cu por a permiti esaki. Awendia nos sociedad moderno ta ofrese mas posibilidad, caminda mas servicionan specialisa ta disponibel y mas pagabel. No kiermen cu tur hende por paga pa delaster un servicio, e upper y middle class semper bay tin acceso na un scala di servicio paga, caminda esnan cu menos recurso tin dificultad pa permiti esaki. Un bentaha di outsourcing personal ta e creacion di trabounan na tur nivel, di un personal coach den gym pa un trainer pa bo cacho stima, pero kico a contribui na e shift aki? Ta unicamente prosperidad? Of ta participacion di nos hende muhernan den forsa laboral? Emancipacion di hende muher sigur a hunga un rol importante den desaroyo aki. Segun data di CBS di 2010, 59.3% di hendenan muher den “working age” a forma parti di nos forsa laboral siendo na 1960 esaki tabata 25.7%. Por conclui cu antes e hende muher por a dedica mas tempo na tareanan den e hogar, mientras awendia cu tin mas hende muher participando na e forsa laboral ya no tin mesun tanto tempo disponibel pa haci e tareanan personal.
Ora di trabou
Un cos ta sigur, desde 1930 te cu awo nos no a logra converti prosperdidad y aumento di productividad den menos ora di trabou manera Keynes a pronostica. Costo di bida na Aruba ta halto, esey ta hasi cu pa gran parti di nos ciudadanonan no tin escohencia pa traha menos, ni menciona e “bestaansminimum” cu no ta den equilibrio cu sueldo minimo. Un otro motibo ta cu nos hendenan ta hopi orguyoso, materialista y hopi biaha ta hiba un standard di bida mas halto di locual cu por permiti. Semper bay nos kier lusi, nos kier e ultimo “gadget” y hopi biaha nos no ta satisfecho cu locual nos tin. Basicamente nos a bira victima di consumismo.
Tempo
Por conclui cu nos no a logra traha menos, pero si a logra di outsource varios tareanan personal pa asina crea mas tempo liber. Por menciona haci uso di servicionan di laundry, cumpra cuminda afo y laga otro hende laba nos auto pa nos. Tambe nos ta laga otro hende cuida di nos mayornan ora nan bira grandi di edad y nos ta laga otro hende wak pa nos yiunan. Apesar cu servicionan a bira mas pagabel toch esunnan cu por disfruta di mas tempo pa nan mes, ta esnan cu por permiti outsource mas cos. Tanten servicionan ta keda pagabel, outsourcing personal ta funciona, pero si wak desaroyonan manera na Hulanda por ehempel lugarnan pa cuido di hende grandi no ta sostenibel mas, cual ta bayendo a costo di nivel di cuido di e ancianonan cual no ta acceptabel. Kisas mester bin un debate riba un otro alternativa pa crea mas tempo pa por dedica na nos mes, esta e posibilidad di traha 6 ora pa dia sin entrega salario manera ta e caso na Suesia. Claro no por compara paisnan Escandinavia cu Aruba pero tin varios indicacion cu traha menos ora pa dia ta conduci na mas productividad.
Balansa
Contrario di outsourcing personal, traha menos ora pa dia lo benificia tur hende den comunidad, di esnan cu entrada mas halto pa esunnan cu sueldo minimo. Di e manera aki mayoria di nos por yega na un balansa mas ideal entre un banda e afan pa mas y mas abundancia y di otro banda mas tempo valioso pa nos mes. Basicamente, traha pa biba en bes di biba pa traha.
Autor: Igmar Reyes
Autor
Biografia
Igmar Reyes ta un sociologo y hurista especialisa den labor y organisacion. Den su tempo liber e ta haci analisis di varios topico y publica articulo tocante e situacion socio-economico na Aruba. Cu e articulonan aki, e intencion ta pa informa, educa y promove discusionnan sano den comunidad.
Mas articulo interesante di Igmar Reyes:


c: text/html

text:
Nota editorial: Aruba Native ta encarga su mes pa duna cobertura esencial di e lucha contra Coronavirus. Esaki ta nos responsabilidad periodistico pa asina mantene e pueblo di Aruba debidamente informa y educa riba con pa atende cu e crisis actual. Aruba Native ta basa su publicacionan riba informacion ricibi for di fuentenan oficial. Nos ta suplica nos lesadornan pa sigui recomendacionan for di fuentenan oficial, esnan local (p.e. DVG, Hospital…) y internacional (p.e. WHO, CDC..).
Cuminsando awe diadomingo 29 di maart a cuminsa cu e medida di seguridad ‘shelter-in-place’. Un di e poco excepcion cu ta permiti ciudadanonan di sali di cas ta pa haci compras na supermercado.
Haciendo compras durante e periodo aki di crisis di COVID-19 por ta un riesgo pa bo salud. Supermercadonan ta tumando hopi precaucion y medidanan pa preveni cu ta expone nan empleadonan o clientenan na e virus.
Nan ta percurando pa limpiensa mas frequente y extenso, nan ta poniendo hand sanitizer na entrada, ta preveni entrada pa gruponan grandi, empleadonan ta wordo duna handschoen y mondkapje, tambe tin cu a pone screen di plastic pa asina proteha nan caheranan.
Tur esaki ta duna e impresion cu tin un preocupacion grandi pa cu e virus, y cu esnan encarga cu e establecimentonan aki a tuma e responsabilidad di proteha nan empleadonan y clientenan. Mester nota si cu coronavirus ta keda un sorto di ‘menasa invisibel’.
Bishitando un establecimento cu ta kizas ricibi centenares di persona cada dia ta keda un risico. Den e publicacion aki nos ta bay menciona 5 manera cu por anda cu e tarea di haci compras den e temporada di crisis aki.
1. Tene 2 meter di distancia for di otro cliente y di e empleadonan di e establecimento
Teniendo distancia ta un dje poco formanan cu bo por proteha bo mes di e virus. Banda di laba man cu habon pa 20 seconde y no mishi bo cara (wowo, nanishi o boca) e ta un di e maneranan mas importante cu bo por proteha bo mes.
Tene pasenshi ora bo ta paden di e tienda. Tene distancia y warda bo turno pa coi algo for di reki, den freezer o frishider. Corda cu bo ta den contacto cu material (p.e. man di porta, garoshi, producto) cu otro hende a ya mishi cune. Ta importante pa no mishi bo cara tanten cu bo no a haya chens di laba man. Purba di minimisa e areanan cu bo lo mishi cune.
2. Bay haci compras bo so, no bay den grupo
Claro tin hende cu pa un o otro motibo no por bay haci compras nan so. Un ehempel di esaki ta mayornan cu kizas no por laga nan yiu chikito su so na cas. Pero ta importante pa purba haci lo maximo pa bay bo so haci compras.
Esaki lo reduci e cantidad di persona paden y ta hacie mas facil pa mantene distanciamento social. Corda cu pa e 5 dianan prome cu un persona desaroya sintoma di e virus, nan ta ya caba contagioso pa otro. Tene bo distancia.
3. Cumpra solamente lo mas esencial cu bo mester
Ta comprendibel cu personanan lo ta den panico y kier cumpra hasta mas cu nan mester en realidad. Djies e hecho aki ta hacie dificil pa otro por haya productonan cu nan mester. Tene cuenta cu tin mas persona cu tambe ta den necesidad.
Cumprando mas cu bo mester por causa tambe cu productonan lo bay vence y benta afor sin wordo uza. Esaki ta resulta den un desperdicio di cuminda cu sigur por a bay pa otronan den necesidad.
4. Respeta orario stipula pa nos grandinan o esnan mas vulnerabel shop
(Idealmente, esnan di un edad mas avansa o cu sistema inmunologico comprometi [p.e. pashent di cancer] ta haya cooperacion di nan famia o amistad pa trece compras pa nan.)
Super Food ta un ehempel di un supermercado cu a pone un orario special dedica na nan cliente 60+. Di 7:30 pa 9:30 hendenan di un edad mas avansa por trankil di nan bay haci compras. Ta pidi pa esnan cu no ta cay den e grupo aki respeta esaki y duna espacio pa e miembronan mas vulnerabel di nos comunidad haci nan compras.
5. Uza servicionan di delivery
Un fenomeno mas nobo ta cu por haci compras via algun servicio cu ta entrega esaki te na bo porta di cas. Un di e servicionan local di delivery ta Groceries to go y tin algun supermercado cu tambe ta provee e servicio di delivery. Menos hende riba caya y den tiendanan ta reduci e chens di transmision di COVID-19.
Si bo ta haci uzo di e sistema di delivery esaki ta reduci e cantidad di biaha cu bo mester sali di cas, pues bahando e riesgo di expone bo mes na e virus.
Pa finalisa, mester bisa cu e medidanan aki ta un di e formanan cu nos por proteha nos mes, nos sernan keri y hendenan den nos comunidad contra di e virus. E casonan di infeccion di COVID-19 a mustra di a crece rapidamente, y Gobierno di Aruba mester a tuma varios medida pa asina lucha contra di esaki.
Nos sistema medico tin un limit pa cuanto caso e por carga. Nos tur tin un parti importante pa hunga den e lucha contra coronavirus.

robotstxt: allowed

filter: keep


text:
Den e fin di siman cu a pasa e programa Regreso Boluntario a brinda asistencia di repatriacion asisti na personanan cu tabatin e interes di regresa Peru, Ecuador y Guayana di forma boluntario.
Dia 2 di juli tabatin un vuelo cu a sali cu 18 pasahero pa Guyana.
Dia 4 di juli a sali un vuelo cu 17 pasahero pa Ecuador y 11 pasahero pa Peru.
Interesadonan por sigui registra via di e formulario online, asina cu DIMAS tin informacion concreto lo sigui comunica cu e personanan cu a registra via di nan emailadres personal.
Pa mas informacion of pa inscribi pa e programa di repatriacion asisti di Regreso Boluntario pa tur destinacion por tuma contacto cu telefon 281-1010 of bishita e website di DIMAS www.dimasaruba.aw y klik riba e tab di Vrijwillige Terugkeer / Regreso Boluntario / Voluntary Return.


text:
KPCN TA AVISÁ PA VENENU RIBA BICH NA LAGUN
E periodo tras di lomba vários notifikashon a drenta tokante kachónan ku probablemente a venená riba bich na Lagun. KPCN ta pidi pa pone èkstra atenshon ora bai kana einan ku kachó òf ku mucha chikitu. Paga bon tinu pa nan no kue òf kome nada for di suela.
Si tin testigu òf si tin informashon tokante ponementu di venenu na e sitio ei, polis ta pidi pa tuma kontakto via 717 8000 òf anónimo, via 717 7251.
VÁRIOS NOTIFIKASHON DI KIEBRO/ LADRONISIA
Den e último lunanan a drenta vários keho di ladronisia i kiebro den kas. For di un análisis di e departamentu di reshèrshi a bini dilanti ku den mayoria kaso bentana i/òf portanan tabata habri òf no tabata bon sera. No hasi bida di e ladron fásil. Sera bo bentana- i portanan bon ora bo ta sali kas. Asina bo ta yuda prevení ku ta kibra drenta bo kas òf bo outo.


text:
ATSA y gobierno di Aruba ta comparti punto di bista durante un bishita di cortesia
Oranjestad – Diabierna 6 di april 2018, miembronan di e hunta di Aruba Timeshare Association (ATSA) a reuni cu prome minister Evelyn Wever-Croes y minister di turismo Dangui Oduber.
E hunta di ATSA a entrega oficialmente un copia di e rapport recien finalisa di e impacto economico di Vacation Ownership riba Aruba su economia y a priminti un follow-up riba cuestionnan actual relaciona cu turismo y otro retonan general cu nos pais ta enfrentando, ofreciendo nan apoyo constante.
Pa bisa e grupo bon bini, tanto prome minister como minister di turismo a reconoce e contribucionnan importante di e segmento di e mercado di Vacation Ownership na e producto turistico di nos isla en general y ta spera di por traha cu ATSA pa mantene un posicion di liderazgo den e region.
Riba potret por por aprecia di R pa D: Jurgen van Schaijk (miembro di hunta di ATSA), Freddy Albertus (tesorero di ATSA), prome minister Evelyn Wever-Croes, Ursell Arends (presidente di ATSA), minister di turismo Dangui Oduber y Andy Osbourne (secretario di ATSA).


text:
AVP no por a nombra yiu di lider di MEP na aeropuerto
Parlamentario Arthur Dowers di fraccion di AVP a mustra durante conferencia di prensa cu un biaha mas por tuma nota di e 'buikspreker' di Nelson Orlando Oduber, esta su yiu Dangui Oduber, ta duna declaracionnan cu ta mentira y mas cu tur cos e ta trata di hinca partido AVP den e rotzooi cu el a bin a haciendo na aeropuerto.
"Simplementa ta inhusto cu Minister Dangi Oduber ta haciendo cosnan inhusto contra trrahadonan di aeropuerto, caminda e ta gaña nan y riba dje ta denuncia cu ta AVP lo ta mete den maneho di aeropuerto, no solamente gañando pero hungando cu sentimento di e trahadonan."
Sr Dowers a sigui splica cu algun siman pasa tabatin combersacion cu diferente persona di aeropuerto caminda informacion a wordo duna na Parlamento, caminda aeropuerto a tuma e decision, cu nan ta bay kita diferente trahado di aeropuerto.
Segun e miembro di fraccion di AVP, e dia ey Minister Dangi Oduber a core sali y bisa cu su persona no a tuma ningun hende den servicio di aeropuerto pero cu ta AVP a nombra 45 trahado na triple A den ocho aña.
"Riba dje Minister Dangui ta bira ripiti e barbaridad aki durante tratamento di presupuesto supletorio dialuna ultimo caminda el a duna e impresion cu e ta hibando un pelea, caminda awor cu su primo a sali for di coalicion el a haya curashi.
Awor ta parce cu e ta buscando un pelea cu su primo Otmar Oduber bisando cu Otmar a nombra 45 persona na aeropuerto durante ultimo ocho aña.
Awor si ta berdad cu Otmar nombra 45 persona den ocho aña di gobernacion di AVP, esaki ta hopi mas decente compara cu loke Minister Dangui a bin ta haciendo.
Informacion cu fraccion di AVP ta dispone di dje, ta mustra cu bou di maneho di Minister Dangui 30 persona a wordo nombra tur aña mustrando cu el a nombra mas cu 100% mas hende den tres aña cu e ta minister compar cu Otmar den ocho aña.
Anto por conclui cu Dangui Oduber ta tira santo den wowo di pueblo, ta engaña pueblo ya cu e tin un agenda scondi, cual agenda ta mustra cu e kier kita hende for di aeropuerto na e momentonan aki, pa despues ora cu ta mas cerca di campaña, e nombra su hendenan.
Minister mester ta honesto y mustra mas respet pa pueblo y pa trahadonan di aeropuerto, ya cu cartanan cu a sali di aeropuerto mes ta bisa cu nan tabatin un 'revenue' den 2019 di 1.2 biyon florin y aeropuerto su presupuesto ta uno compara cu un pais chikito anto ta bin bisa cu ta kitando trahadonan aworaki pa motibo cu AVP a nombra nan?
Ta bon pa ilustra akinan cu AVP no tin arte ni parte den e bagamunderia cu a bin ta tumando luga den e gobernacion aki, ya cu nan tin tres aña den gobierno, den cual periodo nan a nombra un gran cantidad di hende, loke a wordo denuncia pa sindicato di trahadonan di aeropuerto cu partido MEP y Dangui Oduber a bin ta nombrando hende.
Dangui Oduber no por bin gaña ya cu tur hende sa cu e yiu di su partido a wordo nombra na aeropuerto y awo si e tin derecho di wordo nombra eynan, mi ta duda y loke ta importante den esaki a cu e persona ey no a wordo nombra dor di AVP.
Awo si Dangui Oduber ta bisa cu e no a nombra ningun hende, anto e ora ta lanta e pregunta ta kende ta esun of esnan cu ta nombrando hende na aeropuerto bou di su responsabilidad?
Tin 30 hende a wordo nombra den cada tres añanan cu Dangui ta Minister y riba dje tin hende nombra eynan cu ta hendenan hopi cerca di su partido cu simplemente Dangui no por hustifica cu ta AVP a nombra nan.


text:
Ban sigui educa y siña nos mucha y hobennan cu igualdad den oportunidad ta algo cu nos tur merece!
Awe riba Dia Internacional di Hende Muhe nos mester refleha riba e desaroyo y progreso inmenso cu nos isla a logra riba tereno di igualdad di genero.
Siendo un hende muher, representando mi pueblo como parlamentario, realisando mi soñonan, mi ta sinti mi bendiciona di a lanta den un comunidad cu a brinda mi e oportunidad ey.
Empoderando e ser femenino
Lamentablemente esaki no ta e caso pa tur di nos. Pesey mes nos mester sigui pone enfasis riba Meta number 5 di Desaroyo Sostenibel di Nacionnan Uni. Un meta cu ta enfoca riba e igualdad di genero, empoderando nos sernan femenino.
E ta importante pa pasa e mensahe aki cada oportunidad cu nos haya. Ban sigui educa y siña nos mucha y hobennan cu igualdad den oportunidad ta algo cu nos tur merece.
Como hende muhe mi tambe ta sostene e tema di e aña aki cu ta #ChooseToChallenge.
Pesey mes mi kier reta tur hende muhe pa: sostene y motiva otro, pa berdaderamente aporta na desaroyo y crecemento di otro hende muhe. Mas cu tur cos ban percura pa bira fuente di inspiracion pa futuro generacion.
Feliz Dia di Hende Muhe. Ban sinti nos mes orgoyuso di por celebra e hende muhe, e persona cu un curason fuerte y amor infinito.


text:
WILLEMSTAD – Pa di tres aña konsekutivo, Fundashon Duna Lus tin e kampaña unda ta parti e konosido paketenan di Pasku ‘Di Mama pa Mama’ na mamanan ku ta duna lus durante e siman di fin di aña. Na total a parti trinta pakete, pero e reakshon tabata asina positivo ku ainda a sobra mas material i komestibel. Según Stella Adamus, hefe di kuido na Fundashon Duna Lus, e inisiativa ta bini di henter e departamentu na Kraamkliniek, mirando ku durante di e konsultanan ku e mamanan, e parteranan ta observa e nesesidat bou di komunidat i a disidí di tuma akshon.
Kraamkliniek tin hopi aña operashonal na Kòrsou, pero antes e tabata un fasilidat i e parteranan tabata traha independientemente. Awó tin seis partera operashonal, pero tres partera ta den servisio permanente i tres ainda ta traha independiente. “Paso nos ta traha den servisio nos ta mira un gran segmento di e komunidat”, Annemieke Plugge, koordinadó di partera, a splika.
Deya Mensche den kombersashon ku Stella Adamus i Kinberly Concincion
Si partera Plugge ta hopi impreshoná ku e reakshon i sosten di komunidat. “Nos a haña donashon di tur kaminda, di donashon priva lokal i fo’i Hulanda, muchanan di skol, kompanianan manera SVB ku a yuda kolekshoná, i asta supermerkadonan”, e partera splika. Fundashon Duna Lus a hasi un petishon riba Facebook i dia 10 di Desèmber nan a kuminsá kolekshoná.
“E forsa sosial di e komunidat ta algu hopi impreshonante”, Plugge a sigui splika. Den e añanan anterior Kraamkliniek a hasí un akshon similar, pero riba un eskala mas chikitu. E aña akí e reakshon tabata asina grandi ku a sobra hopi komestibel ku asta e fundashon ta konsiderando pa kontinuá ku e paketenan henter aña, pero riba un manera mas básiko.
E realidat difísil
“Na Kraamkliniek e kliente ta haña kuido prenatal, pero tambe tin e tim post natal, i e zùsternan di bario ta hasi bishitá na kas i asina ta mira kon e situashon real ta”, Adamus a splika. E parteranan ta rekonosé ku e hende mester kambia algu struktural den su bida pa su situashon ekonómiko i sosial por mehorá. “Nan ta den e situashon akí paso hopi biaha nan no tin akseso na e ayudo”, Plugge a konstatá. Según Plugge, antes tabatin retonan pa yega na kuido nesesario paso tabatin hende ku diferente klase di seguro, pero awó esei tambe a kambia.
Plugge ta konstatá ku ainda tin un grupo grandi di yu di Kòrsou ku tin SVB, pero tòg e akseso na kuido ta bai difísil paso nan ta biba bou di sirkunstansianan desafiante. Tin relatonan alarmante ku tin muhénan ku mester kue bus of asta kana oranan largu pa yega nan konsulta. “Mayoria di mama ta bin kontrolá nechi, pero sa pasa ku pa motibu di sirkunstansianan di bida nan ta bini na ultimo momentu”, Plugge a splika.
E enfoke di Fundashon Duna Lus, na promé lugá, ta riba kuido di mama i yu. “Nos ta hasi pregunta básiko, manera ken e tata ta, kuantu aña e tin i ki profeshon e ta ehersé, pero nos enfoke no ta pa hungá trahadó sosial”, Plugge a bisa. Durante e konsulta ta kontrolá tur kos, ta kue sanger i ta hasi un ecografía.
Yu di Pasku
Según Kinberly Concinsion, kende ta e promé punto di kontakto komo e asistente di parteranan ora e mamanan bin kontrolá, hopi hende ta preferá di bin buska nan pakete na Kraamkliniek mes. E paketenan ta bon surti, “nos a hinka pampers, baby wipes i komestibel aden”, Concinsion a splika. Manera tur aña Kraamkliniek tambe tin un pakete spesial pa e yu di Pasku, i e promé beibi di aña tambe ta haña su atenshon.
Outor Deya Mensche


text:
Kralendijk, 28 di ougùstùs 2021 – E delegashon di Tweede kamer ku e siman aki tabata na Boneiru den kuadro di Reunion Interparlamentario di Reino (IPKO), a hasi uzo di e oportunidat pa pone nan mes na altura di e plannan di invershon di Water- en
Energiebedrijf Bonaire (WEB). Pa motibu di e demanda kresiente pa koriente, mester ekspandé e kapasidat di produkshon. Pa e motibu aki WEB kier hasi e invershon
nesesario pa hasi e manera di generá elektrisidat mas duradero. Mas uzo
di energia di bientu i solo lo kondusí na un bahada drástiko di e tarifa di
elektrisidat. E proposishon di WEB ta riba mesun liña ku e deseonan di
Tweede Kamer manera esakinan ta stipulá den diferente moshon.
Gerensia di WEB a keda risibí dor di e delegashon i e direktora finansiero di
WEB señora Joanne Balentien-Nicastia a duna splikashon di e plannan.
Esakinan a ser presentá na Ministerio di asuntunan ekonomiko i klima
(EZK), pero ainda no a tuma un desishon tokante e petishon pa supsidio.
Tempu ta kabando: si no tuma un desishon pa òktober, lo ta nesesario pa
pone generator di diesel adishonal, ku ta nifiká ku WEB lo sigui dependé di
petrolio karu i kontaminadó.
E presentashon a konta ku presensia di diputado señora Nina den Heyer.
Sra. Den Heyer a enfatisá ku bestuurscollege ta pará kompletamente tras
di e inisiativa di WEB. Miembro di gerensia di WEB Sra. Balentien-Nicastia
na final a hasi un petishon serka e delegashon pa para riba e kabinete pa
tuma un desishon positivo mas pronto posibel pa por garantisá seguridat di
suministro, redukshon di tarifa stap pa stap i hasi e proseso di produkshon
duradero.


text:
UN MAS DETENSHON DEN KASO DI ATRAKO NA SABADECO
Den oranan di mainta riba djárason 29 di sèptèmber a hasi un mas detenshon den e kaso di atrako na Sabadeco. A detené un mucha hòmber di inisial J.S.P. di 17 aña na Rincon. Investigashon den e kaso ta andando.
AKSIDENTE ENTRE OUTO I SKUTER
Alrededor di 1 or di tramèrdia riba djaweps 28 di sèptèmber u aksidente entre un outo i un skuter a tuma lugánèt den e bògtna e salida di Kaya Grandi. Ambulans a transportáshofùr di e skuter pa hospital pa tratamentu médiko. E outo i e skuter tabatin daño material den forma di algun raspu.
A DETENÉ HÒMBER PA MALTRATO
Riba djaluna 27 di sèptèmber a detené un hòmber di inisial J.A.M.J. di 28 aña na un restorant situá na Kaya Grandi en konekshon ku maltrato. E sospechoso a maltratá un otro hòmber ku un arma den Centrumgebied dia 5 di sèptèmberúltimo.
A DETENÉ DAMA EN KONEKSHON KU LADRONISIA
Alrededor di 12 or di mèrdia a detené un dama di inisial B.J.U.C. di 22 aña di edat na un kas situá na Kaya Aripuana en konekshon ku ladronisia. E sospechoso a hòrtasèn i artíkulonan for di un pakus kaminda e tabata traha.
AKSIDENTE RIBA KAYA KORONA
Den oranan di mainta riba djaluna 27 di sèptèmber un aksidente entre dos outo a tumalugá riba Kaya Korona. Ambulans a transportáshofùr- i okupantenan di ámbos outo pa hospital pa tratamentu médiko.


text:
Fundashon Sonrisa
Kon nos por yuda?
Nos ta ofresé bibienda i/òf aktividatnan di pasadia, ku un toke èkstra di kuido. Bo ta bonbiní.
Mi ke biba independiente ku guia.
Biba na Fundashon Sonrisa por brinda un solushon pa por para mas riba bo mes pia. Nos konosé dos forma di biba, kada un ku su propio nivel di independensia. Na Fundashon Sonrisa bo por biba ‘na eskala chikitu’ (ántes yamá bibienda protegá) i ‘biba independiente ku guia’. Lesa mas tokante biba na eskala chikitu i biba ku guia.
Fundashon Sonrisa heeft ook een activiteitencentrum voor mensen met chronisch psychiatrische of hieraan gerelateerde klachten. Het centrum kan 70 bezoekers ontvangen. Lees meer over de activiteiten.
Kon bo ta regla un bishita?
Ora bo ke bin di bishita, tuma kontakto telefónikamente promé, pa nos plania e bishita.
Debí na medidanan di Corona, na e momentunan akí habitantenan por solamente risibí bishita den airu liber i bishita den kas no ta pèrmití.
Kada kliente mag risibí 1 bishitante pa máksimal 30 minüt. E bishitante ta oblig na bisti un tapaboka.
Komo esun ku ta referí, bo tin un papel importante den e ayudo. Huntu ku bo kliente bo ta determiná si un referensia ta nesesario. Esnan ku ta referí por pidi un formulario di registrashon na Fundashon Sonrisa sea via telefòn +5999 737 9233 òf via mail: sonrisa@ggz.cw. E formulario kompletá, bo por manda pa e lider di tim i/òf kordinadó.
Ken mag referí?
Un sikiater, dòkter di kas, enfermera/bruder sosialsikiátriko (spv’er = sociaalpsychiatrische verpleegkundige) por referí òf pidi pa traslado for di Klínika Capriles, poli/PAAZ òf FMA. Instansianan eksterno manera Maatschap i Skuchami tambe por referí nan klientenan pa Fundashon Sonrisa. Kondishon ta sí ku e kliente tin un diagnosis sikiátriko. Ora bo tuma kontakto ku Fundashon Sonrisa komo profeshonal, bo por akudí na e lider di tim òf mènedjer di sitio.


text:
GOBIERNO DI ARUBA TA MANDA PALABRANAN DI CONVIVENCIA PA HULANDA
Diaranson Hulanda a conoce un total di 8788 caso nobo di Corona Virus y 60 persona cu Covid a fayece na Hulanda. Den nomber di Gobierno di Aruba, Prome Minister a manda palabranan di convivencia pa Hulanda alabes deseando nos hendenan na Hulanda forsa y tur cos bon.
“Cu gran preocupacion nos ta tuma nota cu Hulanda a wordo afecta basta pisa den e di dos ‘wave’ di Covid-19. Den nomber di e pueblo di Aruba, Gobierno di Aruba ta expresa solidaridad y condolencia na ciudadanonan di Hulanda den e temponan dificil aki.
Aruba ta logra pasa door di e ‘second wave’ di Covid-19, pero esaki no tawata posibel sin medidanan no mucho popular y un cambio fundamental den e manera di comportacion di nos comunidad.
Mi ta desea Hulanda y Gobierno Hulandes hopi forsa, exito y sabiduria pa tuma e decisionnan corecto den e temponan dificil aki”.


text:
Oumentá: Segun eks Sekretario General di Finansas Zus de Lannooy, Covid a afektá likides di gobièrnu. Riba e foto huntu ku minister Javier Silvania
Punda- Gastunan relashoná ku Covid te ku yüni 2021 kosta Kòrsou 160 mion florin. Esaki ta lokual Sekretario General di Finansas Públiko Ersilia “Zus” de Lannooy duna konosé ayera durante un rueda di prensa na Fòrti Amsterdam. E eksperto kende a duna un bon presentashon a mustra e sifranan konfirmá via di un tabèl unda por a mira e gastunan mensual relashoná ku Covid na Kòrsou.
Ehèmpelnan di gastunan relashoná ku Covid 19 ta e.o., Trabounan adishonal, gastunan di bakunashon i personal adishonal komo por ehèmpel médikonan internashonal ku a bin yuda (AMI). E gastunan aki no tabata presupuestá i ta kousa problema pa e posishon di likides di gobièrnu. “Tin dia nos tabata haña kuentanan di 400 mil florin”, de Lannooy a duna di konosé ayera.
Segun presupuesto ta revelá, despues di Yüni e gastunan ta sigui i yega na un total di 286 mion florin. Konsiderando ku e défisit na final di 2021 ta wòrdu programa entre 506 mion pa 561 mion florin, por konkluí ku e gastunan relashoná ku Covid tin hopi peso riba e likides di gobièrnu.


text:
Police
Home Police
Dama tras di stuur di un Nissan Tiida ta dal contra un trekker staciona...
Dakota, Mispelstraat: Diadomingo pa mas o menos 6 or di mainta, un patruya di Oranjestad ta wordo manda den Mispelstraat pa un accident cu...
Chauffeur bou influencia ta cay cu su auto den e rooi na Sabana Liber
Sabana Liber: Diadomingo algo pasa di 5'or polis ta wordo pidi na Sabana Liber pa motibo cu tin un auto preto benta den e...
Video di susesonan cu a capta atencion ariba diasabra
http://https://youtu.be/XU0Hnc6wPgc
Tres hoben ta keda deteni como sospechoso di a hinka un otro hoben di...
Oranjestad, Renaissance marketplace: Diasabra algo pa mas o menos 9'or y 45 di anochi presencia di polis ta wordo rekeri na e timekeeper di...
Homber kier dal polis cu biga y polis ta tir’e den su barica banda...
Macuarima: Diasabra atardi algo pasa di 3'or patruya di polis ta bay pa un asistencia na un adres na Macuarima. Na dado momento e situacion...
Antisocialnan ta kibra rolluik y porta di glas na Dianleri
J.E. Irausquin boulevard: Diabierna den oranan di marduga polis ta haya informacion cu lo tin ladron den e tienda di paña Dianleri. Mesora patruya a...
Dama a sinti su curpa malo, ela bay sosega y ta fayece
Kamay - Diahuebs anochi ambulance a bay un adres na Kamay, caminda cu un persona lo a bira malo. Na e cas nan a...
Chauffeur ta hit and run y despues di un persecusion e ta keda deteni
Oranjestad, Seri Teishi: Den oranan di merdia polis ta persigui un auto y ta logra par'e na altura di Drive Inn y asina ta...
Bou guia di Ministerio Publico, SGC di KPA a tene un accion y a...
Oranjestad, Jan Jacobstraat: Bao guia di ministerio publico, SGC di KPA a tene Diabierna mainta un accion den un supuesto drugspand na Jan Jacobs...
Siete detencion den accion na supuesto drugspand
Bao guia di Ministerio Publico, SGC (Sectie Georganiseerde Criminaliteit) di Cuerpo Policial a tene awe un accion den un supuesto drugspand na Emanstraat na...


text:
Vacunacion Escolar
Gobierno di Aruba ta mantene y sigui programa di vacunacion Internacional, cu e meta pa proteha comunidad di melesanan contagioso cu por causa hopi daño na salud di nos poblacion.
Cuido Salud Hubenil ta e seccion encarga cu vacunacion di muchanan na Aruba y ta traha hunto cu Wit Gele Kruis pa por mantene un bon registro di esaki. Cuido Salud Hubenil ta vacuna muchanan entre 4 y 12 aña (kleuterklas, 5de y 6de klas) na scol pa motibo cu esaki ta e metodo mas eficiente pa localisa tur mucha y garantisa un porcentahe di proteccion mas halto.
Vacuna cu ta wordo ofreci ta:
- DKTP (Diphtheria, Kinkhoest, Tetanus and Polio)
- MMR (Measles, Mumps and Rubella)
- HPV (Human Papilloma Virus)
Na momento cu un mucha falta of mester haya vacuna segun e schema di vacunacion, e mucha lo ricibi un carta na scol unda mayor mester duna permiso pa e mucha wordo vacuna pa e enfermeranan di Cuido Salud Hubenil.
Certificado di Vacunacion
Cuido Salud Hubenil ta mantene registro di vacunacion di tur mucha cu wordo vacuna pa Wit Gele Kruis y Cuido Salud Hubenil. Na cualkier momento cu un persona mester un certificado di su vacunacionnan pa bay di biahe of pa scol por pasa libremente na Cuido Salud Hubenil pa pidi esaki.
Chekeo Medico y Control di Salud
Cuido Salud Hubenil ta encarga pa duna cuido preventivo na muchanan di 0 te cu 18 aña cu e meta pa proteha y promove e salud social-emotional, mental y fisico di muchanan y hubentud na Aruba. Cuido Salud Hubenil ta monitoria e salud di e muchanan cuminsando na Wit Gele Kruis, despues ta sigui atraves di scol y otro instancianan educacional y social. Pa e mucha por wordo controla pa e enfermeranan di seccion Cuido Salud Hubenil, mayor mester duna permiso atraves di un carta cu e mucha ta ricibi na scol. Mayor of voogd mester firma esaki y entrega esaki bek na e docente. E chekeo medico y control di salud ta ensera entre otro un chekeo di oido, bista, peso y salud dental.
Nutricionista
Sobre peso y obesidad rond mundo y na Aruba ta un factor di riesgo halto cu ta causa hopi daño na salud di un poblacion. Estudionan haci ta mustra cu e problematica aki ta cuminsa cerca nos muchanan. E nutricionista di Cuido Salud Hubenil ta ofrece ayudo na mucha, mayornan y instancianan. Un mucha por wordo manda pa e nutricionista door di e enfermera of dokter di scol despues di su chekeo medico of mayor cu ta interesa pa conseho tambe por tuma contacto cu e seccion aki. E nutricionista ta duna conseho y guia na esnan cu tin problema di peso y tambe tocante dieta special (por ehempel diabetes of cholesterol halto).
E nutricionista ta desaroya programa educacional riba tereno di alimentacion y movecion. Y ta duna charla/workshop riba tereno di alimentacion y movecion.
Ortopedagogo
E ortopedagogo di Cuido Salud Hubenil tambe ta hunga un rol importante den e parti di educacion preventivo. E ta duna sosten y guia na scolnan, mayornan y instancianan educativo y social. E sosten y guia aki ta tuma lugar den forma di training individual, workshops y participacion den gruponan di trabou. E ortopedagogo tambe ta contribui na desaroya maneho of protocol riba educacion, comportacion y salud di nos hobennan.
Pa mas informacion por tuma contacto cu Cuido Salud Hubenil na telefoon 5224200 of via email jgz@aruba.gov.aw


text:
“Señor ta mi wardador,
mi n’tin falta di nada;
Den cunucu di yerba berde,
E ta ponemi sosega.
E ta hibami na awa tranquil,
pa mi bolbe hanja forsa. Psalmo 23 vers. 1,2 y3.
A fayece cristianamente na edad di 60 aña:
George Teófilo Werleman Miho conosi como: “George” *31-10-1960 – † 20-07-2021
Na nomber di su:
Mama: †Rita Werleman- Geerman
Tata: †Alberto (Beto) Werleman
Ruman: †Marianita Werleman
Su unico Subrino: Michell Stamper y Milagros Bracho
Su Sobresubrino nan: Antoine y Brandon Stamper
Su Omo: Jose Werleman y famia
Su Tanta: Catarina Albertz y famia
Su Primo y Prima nan: Angelina y Sergio Lacle
John Werleman y famia
Vivian Albertz y famia
Nelson Albertz y famia
Patricia Albertz
Tambe su bon amigo (a) nan di cas: Ramiro, Jack, Emil, Juan Carlos, Susi, Luisa, Petra, Mariano, su amigo nan di Stichting Bethel Nieuw Begin y tur su colega nan di Serlimar.
Demas famianan: Geerman, Werleman, Lacle, Stamper, Bracho, Albertz, Marchena, Thiel, Janga, Roja, Maduro.Richardson, Donato, Gibbs, Bermudez, Irausquin, Thijzen, Ras
Nos ta pidi nos disculpa si en caso den nos tristesa nos por a lubida algun amistad y famia
Ta invita tur amigo, bisiña y conocirnan pa asisti na e acto di entiero cual lo tuma lugar Diasabra 24 di Juli 2021, di 2’or pa 4’or di atardi na Ad Patres Funeral Home & Crematorium. Despues saliendo pa santa na Sabana Basora.
Oportunidad pa condolencia lo ta Diabierna 23 di Juli di 7 or pa 9 or di anochi na Ad Patres Funeral Home & Crematorium.
Nos ta lamenta cu despues di entiero nos no ta ricibi bishita di condolencia na cas
Staff y personal di Ad Patres funeral home & Crematorium ta extende nos mas sentido pesame na famia di e fayecido.


text:
Ainda no tin permiso pa opera e hotel pero a sali cla cu e Ocean Z hotel ya a cuminsa cu promocion y bookings desde varios luna caba.
E doño Eva Zissu y su abogado Joselin Croes a tene un conferencia di prensa diabierna. E propietario ta bisa di a scohe pa cuminsa pone nomber y haci promocion di e boutique hotel como cu el a kere cu e proceso di haya permiso lo a bay facil. E no a pensa nunca cu lo a bin tanto problema pasobra segun e, den e bario tin mas doño di cas cu ta opera manera hotel sin cu nan tin permiso.
Bon Dia a descubri cu tin diferente website online manera Tripadvisor, Bookings.com, Facebook, Twitter y Aruba.com unda Ocean Z ta haciendo promocion ya for di juli 2015. Tambe a resulta cu hende por haci reservacionnan di camber. Aworaki sinembargo mayoria di e sites aki a worod blokia of cera. Sra. Zissu a bisa cu nunca ningun hende a paga pa keda den su luga. Sinembargo e tambe ta admiti na Bon Dia cu hende a haci reservacionnan pero el a acomoda nan den un otro hotel pa motibo cu su permiso no tabata cla ainda.
Lesa mas den e edicion di Bon Dia Aruba di 16 di januari.


text:
Cristian Soto Garcia: 'ARUPARKING: Pa ken e beneficio real ta?'
Oranjestad - Un bon cuminsamento nifica un bon final. Cu un ley pa parkeo mester a wordo introduci, no tin duda. E vision aki no ta nobo y a start bou di iniciativa di Gabinete Oduber IV (hera mas prome cu esey) y e dia lo mester a yega pa e bira un realidad. Cu introducion di un ley pa parkeer, bo ta zorg pa un centro di ciudad miho organisa, mas representabel y un miho fluho di trafico cual na su turno nifica cu entre otro busnan lo por duna miho servicio. Pero! Despues di a sinta analisa e modelo cu a wordo uza pa implementa esaki y con e ley a ser ehecuta, mi ta yega na e pregunta: Na beneficio di ken Aruparking ta?
BURACO DEN LEY
Ley di parkeo tin algun articulo incompleto of onduidelijk. E prome ta articulo 1 inciso 2, cual ta duna autoridad pa e Ministernan concerni dicidi cua vehiculo no ta cay bou di e ley aki. Locual ta notabel, ta cu no ta mara e desicion aki na un Landsbesluit cu mester wordo publica den un Landscourant, pa asina henter Aruba por sa, cua vehiculo esakinan ta. Pa hibabo un tiki mas leu, por a asta laga esaki den man di e compania cu tin e vergunning y stipula con esaki mester wordo categorisa (ancra den ley). E articulo aki, mane cu e ta, ta permiti cu Ministernan por "fix" ken cu nan kier y e pio di tur cos ta, cu ta un grupo chikito so lo sa.
Un otro punto cu ta resalta, ta articulo 3 inciso 3 cual ta otorga e Ministernan concerni e autoridad pa pasa over tur loke ta regarda e construccion, mantencion, maneho y mantenemento di parkeermeters y infrastructura cu tin di haber cu e ley aki. Aki ta creando un espacio, por medio di e compania N.V. pa otorga trabounan na personanan of compania di un grupo selecta. Si esaki lo a keda den man di Land Aruba, almenos e probabilidad lo keda cu un destaho publico lo por a wordo haci y/of lo por a wak cuanto placa a bay pa haci esaki.
UZO DI COMPANIA N.V.
E uzo di un compania N.V. ta un di e tacticanan mas creativo cu por a wordo pensa y ta aki ta unda e porco su rabo ta crul. Un compania N.V. no ta mara legalmente na presenta su cifranan na Pueblo ni tampoco mester divulga informacionan cu lo por demostra cu ta benificiando un grupito selecta. Preguntanan cu ta bin na mente: Di ken ta huur e edificio y cuanto esaki ta costa pa luna? Cuanto placa ta bayendo na salario? Cuanto costa cada sticker y di cua compania ta buscando esaki? Di cua compania a cumpra e mueblenan, baisnan, takelwagen etc y cuanto esakinan a costa? Cua compania ta encarga cu e mercadeo y cuanto esaki ta costa? En fin, un caha completo di pregunta cu pueblo lo keda sin haya contesta riba nan pa motibo cu simplemente un compania N.V. no ta obliga di publica nada na Pueblo y tampoco a regla esaki den e ley di parkeo. Dus por conclui cu esaki ta un porta hancho hancho habri pa corupcion, sea directo of indirecto.
Un solucion practico lo por tabata, di a ancra e consessie (vergunning) cu ta wordo stipula den articulo 3 inciso 3 di e ley di parkeo, na un Landsbesluit houdende algemene maatregelen y for di den e Landsbesluit aki stipula tur e 'reglanan di wega', percurando pa e consessiehouder ta transparente cu e pueblo di Aruba na TUR momento y den TUR aspecto.
PESO RIBA TRAHADO
Pa por yega na un fondo garantisa, a dicidi di pone e peso riba e trahadornan cu ta labora den e zona di parkeo. E peso aki ta wordo den su mayoria rechasa tanto dor di trahadonan den sector priva como esunnan publico y cu nan rason. No por ta asina cu bo ta bay atras den salario 900 florin den un aña, na caminda cu mayoria trahado den centro tin un entrada abou y simplemente no ta husto cu ta purba di obliga nan di carga e peso di un proyecto cu no a wordo bon studia prome cu e la wordo ehecuta. E rechaso cu tin di parti esnan cu ta traha den e zona di parkeo, ta pone cu un djis lo perde saco sin haya chens mes di hinca e cangreu.
AUTORIDAD
E ley aki conoci mane Landsverordening Parkeerzones ta stipula den articulo 12 inciso 1 ken tin autoridad pa ehecuta e sancionan discribi den e ley. E articulo ta duna autoridad na polisnan uniforma. E mes un autoridad aki ta skirbi tambe den articulo 20 inciso 1 di e Landsverordening wegverkeer. Na banda di esaki, e ley ta duna autoridad na un 'parkeerwachter' cu ta ser asigna pa medio di un Landsbesluit. Articulo 12 inciso 1 ta bisa claramente tambe, cu e Landsbesluit cu ta asigna e persona como parkeerwachter MESTER wordo publica den e Landcourant di Aruba. Esaki nifica cu asta si un persona ta den un posicion di un dicho Landsbesluit pero esaki no a wordo publica den e Landscourant, e persona simplemente no tin autoridad y lo ta eherciendo un trabou cu ta contra locual e ley di parkeo ta bisa.
Den e situacion actual, te cu e ultimo Landscourant publica 9 di September 2015, no tin niun Landsbesluit publica cu ta asigna por ehempel 'Juanito' mane un parkeerwachter. Esaki nifica, cu solamente Polis tin autoridad te cu awo, pa mishi cu bo auto, por duna bo un boet y/of pone wielklem igual cu tow esaki.
Nota: sigiente Landscourant di Aruba ta wordo publica 18 di September 2015 segun informacion ricibi di Directie Wetgeving en Juridische Zaken.
CONCLUSION
E ley aki y e manera con ful e proyecto ta wordo ehecuta ta impugna (contra di) e transparencia cu un Gobierno ta supose di duna su Pueblo. Den mi opinion personal, lo tabata miho pa crea un departamento bou di cuerpo policial pa ehecuta e ley aki. Lo por a tuma e cantidad di hende necesario pa ehecuta e proyecto for di e overtollingheidspoel, cual no lo a costa nada extra den salario ya cu hopi den e grupo aki ta na cas cobrando 100%.
Lo por a dividi e placa cu ta wordo genera entre Arubus "parkeermeters" y Cuerpo Policial "boet". E extra placa di e boetnan aki por a bay pa cumpra entre otro miho ekipo di trabou pa asina nos cuerpo policial por bira mas eficiente. Un efecto positivo lo a bin di su mes pa Arubus; un miho fluho di trafico nifica un miho servicio y mas clientela ya asina yudando nan financieramente. Tur esaki lo a minimalisa e espacio pa corupcion no solamente pa e Gobierno actual pero pa tur cu sinta despues. Nos lo ta trahando preventivo y asina evita mas desaster financiero di locual nos tin caba.
Aunke nan a bende pueblo un 6 pa un 9 den dia cla, mi lo kier keda positivo cu e pensamento cu ainda no ta laat. E ley aki ta recien, ainda tin espacio na e momento aki pa coregi locual no ta bon regla y haci di un mal cuminsamento un bon final.


text:
E cuidador neglishá
Fundacion Alzheimer Aruba ta invita Comunidad y Prensa pa asisti na un Santo Sacrificio di misa. Diasabra awo dia 25 di september 2021.
Luga: Misa Imaculata Concepcio, Santa Cruz
Ora: 7:00 p.m.
Meta: Laga nos pidi la Virgen Concepcion pa union y apoyo den comunidad pa haci un diferencia den e peso di e cuidadornan aki den cuido di un ser keri/ familiar na cas.
E envehecimento (vergrijzing) den nos comunidad y escases di cuidadornan na cas tin como consecuencia cu mas y mas ta pone un ser keri den un cas di cuido. E asina yama generacion di e ‘Baby Boomers’ ta conoci cu e cuido di nan mayornan na cas. E generacion ey a lanta cu e educacion cu yuinan mester cuida nan mayor ora nan bira grandi. Esey ta posibel pasobra e mayornan di e babyboomersnan ey tabatin suficiente yiu cu maske ta un yiu por a tuma e responsabilidad aki di cuido na cas ora un mayor bira dependiente di cuido Ainda tin hende cu a keda cu e custumber aki y hasta lo traha parttime pa ta na cas cu un ser keri cu mester di cuido na cas. Independientemente di nan circunstancia particular, pa ser un cuidador familiar ta un rol cu su reto. Hopi cuidadornan den famia, probablemente nunca a anticipa e situacion cu nan lo topa den nan bida. Sinembargo, no ta necesario di ta un experto den enfermeria, un superheroe of un santo pa ta un bon cuidador di un familiar. Cu ayudo y apoyo adecua, e cuidador por brinda un atencion cu amor y eficacia sin tin mester di sacrifica su mes den e proceso. Hasta cu e cuido aki por haci cu e cuidador aki por experiencia sentimentonan gratificante, tanto p’e mes como pa su ser keri. Tambe cuida un ser keri por desencadena un serie di emocion dificil, cu por hiba na rabia, miedo, resentimento, culpa, impotencia y dolor. Ta importante reconoce y acepta loke bo ta sinti, tanto cos nan bon como malo y no castiga bo mes ora otronan ta culpabo di no ta perfecto of di a lubida haci algo. Hopi ta esnan cu ta wordo mira como menos ora keda cas pa cuida un ser keri. Ta hustamente e grupo aki ta e grupo cu por cay den soledad, isolacion, hasta depresion y cuminsa haya problema cu salud y cu un chens grandi di fayece prome cu e ser keri bou su cuido. Si abo como cuidador principal di un ser keri cu un trastorrno neuro-degenerativo di e tipo Alzheimer bo mester realisa cu bo no por haci tur cos bo so. Bo mester ayudo di amigo, ruman, miembro di famia, bisiña, profesionalnan, etc. Si bo no ricibi e apoyo necesario, lo bo tin chens di agota y bo habilidad pa duna cuido lo ta comprometi. Comunidad, Iglesianan, service Clubs, Gobierno, etc, tin un rol importante pa duna sostén na cuidadornan di un ser keri na cas.


text:
KRALENDIJK – Djadumingu anochi a tuma lugá e aktividat kaminda partisipantenan pa festival di tumba 2020 por a inskribí. Diferente tumbero a akudí na e sitio, na sede di karnaval situá na sentro di bario Amboina. Durante e aktividat algun persona a dirigí palabra entre nan presidente di “KLAVE” Gabriel Pourier i diputado Nina den Heyer. Presidente di KLAVE di un manera sorpresivo a anunsiá e personanan, kende festival di tumba 2020 ta dediká na dje. Esaki nèt na momentu ku e personanan aki a bin pa kompaña un kantante kende nan ta kompositá i areglá tumba p’e. E aña aki a skohe tata i yu. Juan Angela i su yu Garrick. Dos persona kende a partisipá hopi biaha den Festival di Tumba i a bai ku e korona tambe na mas ku un okashon. Último añanan dedikando nan tempu mas na areglá i kompositá tumba. Juan i Garrick a gradisí Fundashon Klave pa e sorpresa i a anusiá ku tata i yu lo partisipá komo kantante 2021 den Festival di Tumba Boneiru. Un total di 12 tumba repartí den shete agrupashon musikal a keda inskribí pa Festival di Tumba Grandi 2020 i 3 Tumba Hubenil ku lo keda kompaña pa Krioyo Band. Festival di Tumba Boneiru lo ta djasabra awor 8 di febrüari den Stadion Antonio Trenidad na Rinkon, kuminsando pa 6’or di atardi. Mantel i korona pa e Rei di tumba grandi i Rei of Reina di tumba hubenil 2020 ta diseña pa Angelo Domacassé.
Kombinashon di potrèt di e aktividat i nòmber di e partisipantenan di tumba hubenil i grandi.


text:
DIMAS ta conoce diferente sorto di permiso di estadia a base di un laso familiar. E permisonan aki ta estrictamente pa e nucleo familiar directo di e garante y por consisti di e esposo(a) of pareha y yiunan menor di edad.
Nos ta conoce e permisonan di reunificacion familiar unda cu e garante ta bibando di forma legal na Aruba y ya caba tabatin un laso familiar cu un persona di otro nacionalidad bibando na su pais di origen. Tambe nos ta conoce e permiso di Formacion familiar unda cu dos migrante residencia y cu un status legal na Aruba ta dicidi di forma un famia. Un permiso di reunificacion of formacion familiar no ta duna e persona e derecho automatico pa e por traha. Den caso cu e persona cu ricibi e permiso di reunificacion kier subi mercado laboral e lo tin di wordo someti na e arbeidsmarkttoetsing y lo tin di por entrega un documento positivo di DPL hunto cu su aplicacion di permiso.
Actualmente tin un stop riba e prome permisonan di reunificacion familiar desde december 2020 a base di e cambio den maneho di admision relaciona cu COVID19. Na e momentonan aki prome peticionnan di reunificacion familiar ta solamente posibel si e garante ta cay bou di e siguiente categorianan y ta cumpli cu e entrada minimo di 2040 florin pa luna:
- Articulo 1: considera como un Arubiano
- Articulo 3: admisibel pa ley pa motibo di funcion/tipo di trabou, nacionalidad.
- Articulo 7ª: firma liber.
- Articulo 7: permiso laboral pa funcionan vital manera key person, beroepspersoon, kennismigrant, rentenier, inversionista.
Condicionnan cu ta mara na un permiso di reunificacion familiar
- Den caso cu e garante tambe tin un permiso, e valides di e permiso ta core pareu cu esun di e garante.
- E garante y e doño di e permiso ta biba y ta inskribi riba e mesun adres.
- Si e garante (hoofdaanvrager) su peticion di permiso wordo nenga pa cualkier motibo, esaki tin consecuencia pa esnan cu ta depende di dje pa haya un permiso por ehempel e pareha y/ of yiunan menor di edad.
- Desde december 2018 e esposo(a) di un persona cu ta wordo considera como Arubiano of cu ta admisibel pa ley mester tin 5 aña un permiso di reunificacion familiar y despues di 5 permiso e pareha por bin na remarke pa un verklaring di articulo 3 G.
- E persona cu ta para garante pa un persona cu ta haya un permiso ta esun cu ta responsabel pa e persona den su totalidad por ehempel si e persona haya un accident, comete un acto contra orden publico/salubridad publico of hasta ora cu e fayece.
- Pa tur permiso temporal ta conta cu e peticionnan di renovacion ta wordo evalua cada aña a base di e rekisitonan cu ta necesario.
Motibonan pa cual un peticion di permiso por wordo nenga ta entre otro:
- Garante no tin e entreda suficiente pa sostene e famia, sea cu e la perde entrada parcialmente of a perde trabou of e compania unda tabata traha a bay failliet.
- DPL a duna un conseho negativo riba e arbeidsmarkttoetsing.
- A haya e persona trahando (na un otro compania).
- E persona a wordo deporta y e orden di deportacion ta indica cua ta e termino di tempo cu e no por drenta Aruba.
- Na momento cu e peticionario no a duna informacion correcto of completo cu lo a duna indicacion cu lo ricibi un negacion riba e peticion.
- Si e persona ricibi un castigo pa ley y wordo encarcela.
- Den caso cu e persona ta forma un peliger pa orden publico, bienestar en general, salubridad publico, seguridad general of pa proteha e mercado laboral di Aruba.
- Of un combinacion di e motibonan ariba menciona.
Si e circumstancianan cu a haya permiso a cambia
- Muchanan cu tabatin un permiso di reunificacion familiar y a bira mayor di edad por pidi pa un permiso di Voortgezet Gezin mientras cu e ta biba na e mesun adres di e mayor cu ta su garante y ta bayendo un skol reconoci.
- E pareha cu tin mester di un permiso ta abandona Aruba na momento cu su situacion cambia of e lo tin di drecha su status legal door di buska un persona pa para garante pe den e termino di 3 luna.
- Den caso cu ta trata di un divorcio di un matrimonio di 5 aña of mas sin yiunan cu a nace di e relacion of personanan cu a haya yiunan Arubiano cu nacionalidad Hulandes durante di e matrimonio. E pareha cu mester di un estadia legal y ta desea di keda Aruba por entrega un peticion pa un permiso Bijzondere band met Aruba. Pa cu e caso aki e persona lo mester pasa e proceso di DPL cu un conseho positivo na momento di enrtega su peticion di permiso na DIMAS.
- Den caso cu tabatin un permiso di convivencia (verblijf bij partner) si e persona ta desea di keda Aruba e lo por pidi un cambio di permiso pa un permiso laboral, e persona lo wordo someti na e arbeidsmarkttoetsing.
- Di otro banda e pareha cu no ta desea di para garante mas pa e otro persona por entrega un peticion di intrekking di e garantia y por haci via di nos website dimasaruba.aw via di nos e-helpdesk Garantie Intrekking / Retiro de Garantia.
Den e ultimo añanan DIMAS a mira e siguiente tendencia:
E cantidad di peticionnan cu indole familiar entre 2018 pa 2020 den su totalidad ta bahando. Si mira e cantidad di prome peticion entre 2018 pa 2020 esaki tambe a baha drasticamente y nos ta premira cu esaki lo sigui baha den e aña 2021 mirando cu tur prome peticionnan di reunificacion familiar a wordo para te cu proximo aviso.
E tarifa di e permisonan cu indole familiar:
- Pa un permiso cu e persona no ta traha: e prome permiso ta costa 165 florin y renovacion ta costa 140 florin.
- Pa un permiso di bijzondere band unda e persona por traha ta costa 1265 florin pa e prome aña.
- Pa un renovacion di permiso di reunificacion familiar of bijzondere band unda e persona por traha ta costa 640 florin.
- Deposito pa e prome permiso ta depende di e nacionalidad di e peticionario y por varia entre 1000 lorin pa 4500 florin
DIMAS ta recorda na su clientela cu ta importante pa tene na cuenta cu e permisonan mester wordo renova cada aña y e ta keda e responsabilidad di e peticionario pa entrega e peticion na tempo. Esaki por evita cualkier inconveniencia por ehempel cu e persona ta keda sin AZV of relaciona cu futuro peticion pa naturalisa pa evita un buraco den su estadia. E ultimo parti aki ta hopi importante na momento cu muchanan crese y kier adheri e nacionalidad Hulandes ora cu dicidi cu lo kier bay studia na Hulanda.


text:
DIMAS ta ricibiendo un cantidad di peticionnan cu no ta cumpli cu tur e rekisitonan pa nan por wordo procesa debidamente. Entre e rekisitonan cu ta importante pa e cliente tene cuenta cu ne ta:
- Yena e persoonsnummer (di impuesto) correcto di e garante.
- Entrega tur documentonan cu ta necesario pa e peticion segun e checklist.
- Yena number di telefon y emailadres personal di cliente completo y correcto.
Nos kier para keto un rato riba e hecho cu si un cliente no yena e informacion ariba menciona correcto y completo esaki lo tin consecuencia negativo pa cu e peticion di permiso.
Yenamento di persoonsnummer correcto di e garante ta hopi importante.
Si Departamento di Impuesto NO por valida e entrada di e garante esaki lo tin consecuencia negativo pa e peticion di permiso. E permiso lo wordo nenga den e caso aki.
Den caso cu e peticion ta incompleto e cliente lo ricibi un email indicando cu e peticion ta incompleto y e cliente lo tin di traha un cita nobo pa e por entrega su peticion un biaha mas.
Na momento cu un cliente no yena su number di telefon of emailadres personal, DIMAS lo no por tuma contacto cu e cliente si falta of mester manda un documento pa e cliente
DIMAS ta pidi su clientenan pa nan traha un cita via di e sistema di afspraak riba e website di www.dimasaruba.aw unicamente na momento cu nan tin tur documento y datonan den nan poder cu ta necesario pa DIMAS por haci un debido evaluacion di e peticion.


text:
Arkeólogo
Seri di Herensia Kultural
Na prinsipio, na siglo 19, arkeologia tabata un hòbi di historiadónan riku, misionarionan i algun hende ku entusiasmo interesá den e materia. Tabata mas importante kolekshoná ophetonan bunita òf interesante, bieu, ku konsiderá ku kontenido di un hayasgo asina ta di importansia. E promé hayasgo di restunan prehistóriko tabata na Aruba na 1836. Na Kòrsou e promé hende ku a hasi menshon di restunan prehistóriko tabata pader Antonius van Koolwijk. Den e periodo di 1870-1886 el a haña kokolishi, fragmentonan di serámika i ophetonan di piedra, di kulturanan indjan. El a okup’é tambe ku arte den baranka di indjannan na Antia. A konsiderá e kolekshon di Van Koolwijk masha importante; el a hala atenshon tambe di e curator di ‘Rijksmuseum voor Volkenkunde’ na Leiden, J.P.B de Josselin de Jong. Korto tempu despues di un publikashon tokante su buki e profesor akí mes a bini Antia Hulandes pa bin hasi investigashon. De Josselin de Jong tabata e promé hende ku a deskubrí sitionan prehistóriko na St. Eustatius na 1923.
For di añanan ’60 (di siglo 20) arkeologia aki serka nos a pasa di un siensia mas deskriptivo bira un siensia mas analítiko. Timnan spesial konsistiendo entre otro di H.R. van Heekeren, C.J. Du Ry, a hasi investigashon sistemátiko. E tempu ei tambe e duo legendario Elis Juliana i Paul Brenneker a kuminsá ku nan trabou riba e tereno akí. Na 1967 a funda ‘Archeologisch Instituut Nederlandse Antillen (AINA) ku Egbert Boerstra komo hefe. Edwin N. Ayubi, ku na 1976 a tuma mando, a kontratá arkeólogonan Wil Nagelkerken, spesialisá den arkeologia supmarino i Jay Haviser. Edwin Ayubi a ekspandé e instituto arkeológiko tambe ku un departamento di antropologia sosio-kultural. E ora ei tabata hasi investigashon saliendo for di diferente disiplina.
Na dékada ochenta a lanta un grupo di amatùr, uní den ‘Werkgroep Rotstekeningen Curaçao’, ku tabata hasi investigashon den kuebanan a base di apuntenan bieu di hendenan ku a traha den vèlt i di loke tradishon a laga. André Rancuret, miembro di e grupo di trabou, ta konta ku e deskripshonnan di e 15 sitionan kaminda a topa dibuhonan indjan den baranka na Kòrsou tabata sin embargo tiki. P’esei for di e di dos parti di dékada ’80 e grupo di trabou tabata sali tur djasabra mainta bai buska dibuho indjan den baranka. E grupo di arkeólogonan amatùr a haña 20 sitio mas ku dibuho den baranka, di kua algun di nan ta úniko. ‘De bes en kuando nos tabata dal den restunan bieu di un pueblesito indjan’, asina André Rancuret ta konta. Komo amatùr nos no ta haña ta responsabel pa nos mes bai koba. Di e sorto di hayasgonan akí nos tabata informá AAINA.’
Sin embargo, na 1998 AAINA a stòp ku su aktividatnan. A hospedá e artefaktonan ku a kolekshoná na Fundashon Museo Nashonal di Arkeologia i Antropologia (NAAM) ku a lanta e mes aña ei.
Tabata intenshon pa e tareanan di investigashon pasa pa e Fakultat General di Universidat di Antia Hulandes, pero esei ainda ta pendiente pa lanta. Ta serka ken hende por yega awor ku un hayasgo interesante? E peliger ta ku un herensia kultural iremplasabel di Antia Hulandes ta desaparesé. Habitantenan di St. Maarten, Boneiru i St. Eustatius na e momentunan akí ta hasi un yamamentu na ‘Stichting Nationaal Archeologisch-Antropologisch’ Museum (NAAM) pa yuda nan ku eksperto. Pa esei, na e momentunan akí, nos mester dependé di arkeólognan di eksterior.
Pa interesá hóbennan antiano pa e estudio i profeshon di arkeólogo NAAM ta partisipá e siman akí na e ‘merkado di profeshon’ ku ta tuma lugá na World Trade Center na Kòrsou.
Potrèt:
Arkeólogo Jay Haviser trahando
Potrèt di archivo di AAINA/NAAM
Fuentenan
Entrevista ku André Rancuret, Werkgroep Rotstekeningen Curaçao Kòrsou i Edwin N. Ayubi, èks-hefe di AAINA i di Stichting NAAM.
Collected Papers on The Netherlands Antilles Archeology, AAINA 1987
J.P.B. De Josselin De Jong, for di: De West-Indische Gids, 1919
H.E. Coomans, Shell Objects from Indian Sites at Curaçao, Bonaire and Aruba
J.B. Haviser, Preface to the Bibliography of the Netherlands Antilles and Aruba, 1987
J.B. Haviser, Reevaluating the Past to Develop the Future, 1983
E. Juliana & E. Boerstra, Verslag van de dienstreis naar St. Maarten, St. Eustatius, Saba, 1976


text:
Kolekshon Arkeológiko
Pader Antonius van Koolwijk (1878 – 1880) tabata e promé persona ku a kuminsá ku investigashon arkeológiko na Kòrsou. Resultadonan di e promé investigashon arkeológiko dor di pader Antonius van Koolwijk i su susesornan na promé instansha a wòrdu wardá den depósitonan di AAINA (presusesor di NAAM) i despues a wòrdu transferí na NAAM. Ta trata di kolekshonnan di Kòrsou (90%) pero tambe di e otro islanan ku tabata konstituí Antias Hulandes i Aruba.
E tesoro arkeológikonan di NAAM ta konsistí di:
- Un kolekshon marítimo, inkluyendo artefakto di karga di e bapor Alphen, kua a eksplotá na aña 1778 den haf di Willemstad. Ekskavashonnan a resultá den pòchi i ophetonan di glas, palu, wesu i artefakto di metal i tambe kañon, bala di kañon, moneda i otro opheto históriko.
- Un kolekshon ekstenso di artefakto i informashon tokante e periodo promé ku Columbus, kua ta sirbiendo komo un base sólido pa hopi publikashon sientífiko. E kolekshon aki ta resultado di investigashon arkeológiko dor di profeshonalnan manera H. van Heekeren , C. Dury , E. Boerstra i J. Haviser. E artefaktonan ta inkluí muebel i un kantidat di opheto di Landhuis Savonet, ku resientemente a wòrdu reskatá dor di NAAM en koperashon ku otro museo i organisashon. E kolekshon ta wòrdu registrá i restorá promé ku wòrdu ekshibí den museo di Savonet. I miéntras, pa rasonnan di efisiensia, vários skolnan lokal ta serando nan porta, NAAM a keda traha ku entusiasmo na reskate di ophetonan eksepshonal di skolnan di ántes.
- Un kolekshon di herensia di sklabitut.


text:
Famia ta crucial den e desaroyo di mundo henter. Famianan ta hunga un rol importante con bon muchanan ta desenvolve na scol, con bon nan ta haci nan trabou como adulto y con bon nan ta contribui na sociedad en general. Famianan ta e influencia di mas importante den e desaroyo di nos pais.
Lider di Partido MEP, sra Evelyn Wever-Croes, tabatin su prome evento y a dicidi di haci esaki pa famianan di Aruba. Riba un diadomingo trankil, famianan a yega pa asina pasa un dia familiar ameno hunto cu nos lider.
Despues di un aña escolar, lider di MEP a brinda nos muchanan un dia na unda nan por a pasa un rato den pool y goza nan dia sin tin mester di pensa riba scol of “huiswerk”. Mientras cu mayornan a haya e oportunidad pa saluda nos lider y pasa un rato ameno hunto cu demas bishitantenan na nos evento.
“Pa mi tabata un inmenso placer di a saluda tur e bishitantenan na Parke Arawa. Famia fuerte ta igual cu nacion fuerte. Famianan fuerte ta construi comunidadnan fuerte tambe. Ta pa esaki mes, mi prioridad den e proximo gobierno di MEP, ta pa brinda famianan miho oportunidadnan pa desaroya miho den nos comunidad. Hunto nos ta logra e cambio cu famianan y Aruba henter merece. Uni bo mes na e cambio cu mi persona y Partido MEP ta ofrece”, ta palabranan di Lider di MEP, sra Evelyn Wever-Croes.


text:
Update aksidente na Sint Maarten
Informashon adishonal pa loke ta trata un aksidente ku a tuma lugá riba Union Road alrededor di 1or di marduga djadumingu mainta.
E viktima di inisialnan T.J.W. tabata kore riba Union Road direkshon pa frontera Franses. Pa motibu di velosidat hopi haltu, e shofur a pèrdè kòntròl riba su vehikulo ku konsekuensia ku el a bai dal den un muraya banda di un krèsh. E shofur a fayesé na e sitio i mester a keda saká for di e vehikulo ku yudansa di personal di kuerpo di bombero.
Kondolensia ta bai na famia di e defuntu enkuestion.
KOMPARTI E NOTISIA AKI VIA / Share the news
Like this:
Like Loading...
Related


text:
Pronóstiko di tempu pa Kòrsou i bisindario bálido te djaluna mainta 06:00 o.l., 11 di òktober 2021.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 11 di òktober 2021.
Kompilá: djadumingu 10 di òktober 2021, 05:00 o.l. (09:00 UTC).
Tempu: Parsialmente nublá i awa lo kai lokalmente na algun momento durante di dia.
Temperatura máksimo lo alkansá 32ºC i temperatura mínimo 26ºC.
Solo ta sali 06:25 i ta baha 18:20 o.l.
Bientu: Generalmente ost i suak te moderá; forsa 1 te 3 (1 te 19 km/ora, 1 te 10 nudo).
Situashon general: Kondishon atmosfériko ta faborabel pa desaroyo di nubia ku na algun momento di dia por trese un yobida riba e teritorio lokal. E fluho di bientu durante dia awe lo ta generalmente suak i esaki por fomentá e sintimentu di kalor sofokante alrededor di oranan di mèrdia.
Kondishon di laman: Generalmente trankil ku altura di ola te ku 1 meter (3 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djamars mainta: Parsialmente nublá ku chèns pa áwaseru lokal durante oranan di mardugá pa mainta.
Meteorólogo: Correa.


text:
ARUBA TOURISM AUTHORITY CU BISHITA DI CORTESIA NA E COVID TEST CENTER NA AEROPUERTO
ORANJESTAD – E siman aki, ekipo di Aruba Tourism Authority a hayaun recorido di e proceso di DVG & HOH na aeropuerto pa asina haya un impresion di tur loke ta pasando dilanti y tras di cortina, awe 6 lunadespues cu a haci re-apertura di nos frontera. Kico a cambia? Kico ta feedback di e ekipo? etc.
Manera ta conoci, tur bishitante di exterior – dus esnan residencia y no residencia na Aruba – mester yena e ED card online prome cu nan yeganos isla. Esnan no residencia na Aruba mester cumpra nan seguro online y nan mester presenta cu un test negativo di Covid-19 no mas bieuw cu 72 ora prome cu nan yega nos destinacion.
Tambe tin e opcion pa haci e test na Aruba y esaki ta wordo haci na nosaeropuerto mes. Asina e bishitante tin su caminda pa cana prome cu e yega nos destinacion y ta di sumo importancia pa e wordo ricibi na un manera cordial y bon guia den e proceso na momento di su yegada.
UN BON GUIA NA MOMENTO DI YEGADA
Na momento e avion baha, tin un team ta wardando pa yama e bishitantenan bonbini y guia nan pa splica unda nan mester bay, e ekipodi test ta eherce algun control caba eynan den e area di Inmigracion y despues e bishitante por busca nan maleta.
Manera cu nan haya nan maleta, atrobe nan ta wordo guia pa un seccionspecial na unda e team ta verifica e datonan di e bishitante – sea cu nan por pasa aduana di biaha pasobra nan a presenta un papel cu resultadonegativo di Covid-19 of nan mester haci e test e ora ey na aeropuerto. Den e ultimo caso, despues cu bo datonan wordo verifica, e personananspecifico di e instancianan DVG y HOH ta pendiente pa pone e bishitantesinta trankil y ta tuma e test na unda e bishitante despues por sali f’e e portanan di arrivals pa disfruta di su estadia na Aruba pero, den cuarentena mientras cu e ta warda e resultado di test. Tur esaki por tumate hasta 15 minuut. Pues den corto tempo e proceso na aeropuerto por sercompleta, claro dependiendo di e dia y momento.
PROCESONAN NA AEROPUERTO
Pa loke ta trata turismo, e proceso cu e bishitante mester pasa den dje naaeropuerto ta di sumo importancia banda di procesonan cu ta resalta baoaeropuerto mes, tambe departamento di Inmigracion y bao di departamento di Aduana na Aruba. Den caso di e ekipo di DVG y HOH nan tin cu maneha e situacion di Covid-19 tambe y e proceso di testing y otro controlnan cu tin cu wordo eherce pa loke ta trata e parti di salubridad. Diferente instancia a traha hunto pa asina -como parti di ereapertura di Aruba- por tin tur rekisito defini y e ta un proceso cu ta brinda e turista pero tambe e localnan e confiansa cu ta tene cuentadebidamente cu tur loke ta trata e aspectonan pa proteha nos salud y pa brinda e siguridad di e banda eynan.
BISHITA DI A.T.A. NA AEROPUERTO
Den e contexto aki a haci un bishita na e ekipo cu ta trahando di parti di DVG como parti di tur e rekisitonan cu ta resorta bao di nan y a tumanota di e protocolnan y con nan ta wordo implementa y ki aspectonan a wordo cambia despues di a siña mas di e practica diariamente.
Aruba Tourism Authority a keda hopi satisfecho –no solamente awo cu e bishita, pero durante e proceso pa loke ta trata e procedura y e trabao cu tur esnan concerni ta haci pa por a siña logra pa habri exitosamente pa turismo pa asina Aruba por conta riba e logro den e area eynan. Banda di esaki, A.T.A. a ricibi hopi compliment di bishitantenan y esnan cu ta haciuzo di e facilidadnan di cual bon maneho a yuda aporta na e bon desaroyoy progreso actual di turismo.
Aruba Tourism Authority kier a tuma e oportunidad aki pa gradici e ekipodi DVG na nos aeropuerto y na tur esnan cu ta trahando ‘dilanti y patrasdi e cortina’ incansablemente, pa a haci di e facilidad di test naaeropuerto un exito rotundo. Tambe kier gradici Hyatt cu a despacha 3 persona pa asisti e ekipo for di mediante di 2020.


text:
E uzo di financiamento por ta un bon tool pa yuda bo logra metanan manera construccion di bo propio cas of e compra di un auto. Pero e accumulacion di debe por seriamente afecta bo situacion financiero.
Pa duna bo un idea si bo tin muchu debe, considera e siguiente 5 señalnan indicativo!
#1: Bo No Sa Cuanto E Suma Di Bo Debe Total Ta
E por ta ‘normal’ cu bo no ta pone e atencion necesario na bo finansas personal. Pero e echo cu bo no ta na altura di bo situacion financiero por ta un indicacion cu bo no kier confronta e ‘berdad’ tocante bo decisionnan financiero. Kisas bo a tuma decisionnan cu a hisa e nivel di bo debe na un punto cu bo no por domin’e mas.
#2: Bo No Por Spaar
Continuamente haciendo uzo di bo placa di spaar pa cubri gastonan ‘inespera’ of e inabilidad pa spaar placa tur luna ta un ‘red flag’. Mayoria bes esaki ta un indicacion cu bo mester evalua bo budget y bo gastonan mensual. Si bo budget ta indica cu bo obligaccionnan bancario ta come mayoria di e placa disponibel tur luna, bo por tin muchu debe.
#3: Bo Tin Dificultad Pa Cumpli Cu Bo Obligacionnan (e.o. na banco)
Si bo ta confronta bo mes cu e inabilidad pa haci e pagonan (minimo) riba bo obligacionnan bancario of si mayoria bes bo haci bo pagonan laat, esaki ta un indicacion cu bo no tin suficiente entrada pa por cubri bo gastonan. Mas aleu, pagonan laat por negativamente afecta bo ‘historia di pago’, cual por limita bo abilidad di ricibi un prestamo for di instancianan financiero.
#4: Bo Ta Crea Debe Pa Paga Otro Debe
Si presta placa ta bo solucion pa cumpli cu bo pagonan di debe, kisas bo tin un problema cu e nivel di debe cu bo tin. E metodo aki ta ofrece bo e espacio pa cumpli cu bo pagonan den termino cortico, pero na final di dia, bo a crea un debe nobo cu tambe mester wordo paga. E debe nobo aki por tin un nivel di interes mas halto y trece mas gasto tambe.
#5: Bo Tin Un ‘Debt-to-Income Ratio’ Halto
Maske cu e calculacion di bo debt-to-income ratio (DTI Ratio) no ta dunabo un ‘full picture’ di e salud di bo finansas personal, e por ta un bon tool pa mira si bo tin muchu debe. E ‘ratio’ aki ta mira kico e relacion ta entre bo debe y entrada via e siguiente formula:
(Total Monthly Loan Payments / Gross Monthly Income) x 100% = Debt-To-Income Ratio
Pa un idea di kico un bon DTI ratio ta, considera e siguiente categorisacion door di expertonan manera Wells Fargo. Debt-to-Income Ratio Levels
- 35% of menos: Compara cu bo entrada, bo tin un nivel di debe manehabel
- 36% pa 49%: Tin espacio pa baha bo debe y mehora bo ‘DTI Ratio’
- 50% of mas : Bo tin muchu debe y ta ora pa tuma accion!
Extra: Calcula Bo ‘Balor Total’
Un otro manera pa mira cuanto debe bo tin, ta pa calcula bo ‘Balor Total’. Pa mas informacion tocante bo ‘Balor Total’, click aki pa lesa nos articulo tocante e topico.
Mi Tin Muchu Debe, Kico Pa Haci?
Si bo ta reconoce e señalnan aki y bo ta sinti cu bo tin muchu debe, ta bon pa considera e siguiente pasonan (cu links pa diferente articulo riba nos website):
- Visualisa Y Compronde Bo Situacion Financiero
–Con Pa Traha Un Budget
–Con Pa Calcula Bo ‘Net Worth’
- Priorisa Obligacionnan Y Crea Un Strategia Pa Paga Debe
–2 Strategia Pa Paga Bo Debe
- Ahusta bo ‘Lifestyle’
–Kico ‘Lifestyle Creep’ Ta?
Bo ta gusta lesa nos articulonan? Yuda nos mehora door di yena nos encuesta cortico! Pa yen’e, click aki


text:
Oranjestad, 25 september 2020, - Crisis Team a evalua e cifranan di e situacion actual di e pandemia na Aruba y tambe e peticion haci di parti di e asociacion di Horeca pa trece cambio na orario di ciere y Toque de Queda.
Despues di a considera tur aspecto di e situacion a keda dicidi cu mester mantene e medidanan tuma pa un siman mas. E motibo pa no flexibilisa awor aki e medidanan ta pa motibo cu e tendencia di infeccion berdad a cuminsa baha pero no suficiente stabiel ainda.
Diaranzon otro siman lo evalua un biaha mas e situacion y ohala e tendencia sigui manera cu e ta bayendo cu por haci cu por flexibilisa e medidanan. Pues Toque de Queda ta keda di 10 or di anochi pa 5 or di mainta y ora di ciere pa establecimentonan ta 9or di anochi.


text:
Ayera e candidato Peruano, Pedro Pablo Kuchinzqui, di PPK”(Partido Peruano por el Kambio), tabata e virtual ganado di eleccion presidencia di diadomingo ultimo. E margen entre PPK y su rival politico, Keiko Fujimori di partido Fuerza Popular ta masha estrecho.
Ayera tardi di acuerdo cu e resultadonan di ONPE (Oficina Nacional di Proceso Electoral), Pedro Pablo Kuczynski ta e virtual presidente di Peru cu un 50,32% di e votonan, superando cu apenas un 0.6% na Keiko Fujimori, kende a logra alrededor di un 49,68%. Aunke ta wordo pronostica cu e diferencia entre e dos candidatonan aki lo ta entre 3% pa 5%
Bon Dia Aruba a entrevista e Consul di Peru na Aruba, sra. Giovana Tapia tocante e resultado di e eleccion aki y su desaroyo na Aruba. E diplomatico a bisa cu ainda ONPE ta wardando riba e acta di e votacion den exterior y tambe di algun pueblonan, pero nan no lo haci mayor diferencia ya cu oficialmente PPK a logra un tiki mas cu un 50% di e votonan caba. “Keiko no lo por logra mas cu esey, ya cu e ora nos lo ta papiando di mas cu un shen porciento”, el a bisa.
E diplomatico a bisa cu director di ONPE a pronuncia su mes bisando cu e organo aki ta considera PPK como e ganado di eleccion na Peru.
Eleccion Peruano na Aruba
Encuanto e celebracion di eleccion di Peru na Aruba, sra. Tapia a declara cu tur cos a bay bon. Un total di 667 Peruano ta aparece den nan censo electoral pa vota na Aruba. Di nan den e prome buelta di un luna y mei pasa a vota 374 Peruano; y den e di dos buelta y definitivo di diadomingo ultimo a vota 370 Peruano. El a bisa cu despues di 4’or atardi cu oficialmente e eleccion ta cera a yega un grupo di mas cu 10 persona cu intencion di bay vota. Pero e diplomatico a bisa cu e instruccion cu nan tin ta cu te 4’or atardi e votacion ta tuma luga.
E resultado di e eleccion aki na Aruba a wordo informa inmediatamente na ONPE. Mientras cu e actanan di votacion e funcionario di Embahada di Peru na Caracas, sra. Rebeca Marquina a bay cun’e. Ayera mes e material electoral aki hunto cu esun di Venezuela, a wordo manda pa Peru.
Consul di Peru na Aruba, sra. Giovana Tapia a gradici gobierno di Aruba cu a permiti pa e ciudadano Peruano por eherce nan derecho civico di voto riba nos isla cu absoluto trankilidad y siguridad. E diplomatico a bisa cu nan a yega di manda un carta na departamento di Relacion Exterior pa nan pone nos autoridadnan competente riba e celebracion di e eleccion presidencial aki.


text:
ORANJESTAD – E yu hòmber chikí di Shahaira Geerman komo úniko na Aruba tin e enfermedat di kueru ekstremamente raro Epidermolysis Bullosa, ku tambe ta yama kueru di barbulètè. Meskos ku pa otro enfermedat raro, tin poko òf niun spesialismo di esaki na e isla.
“E promé añanan tabata difísil pasobra no tabatin konosementu ni sosten”, Geerman ta konta. “Niun hende no por a bisa nos kiko nos lo bai pasa aden. Asta e dòkter di mucha no tabata sa.”
Pa kontribuí na mas konosementu di enfermedat raro i pa sostené mayor ku yu ku tin un enfermedat raro, dos luna pasá Geerman ku su amiga a kuminsá e Best Friends Foundation (BFF)
Emigrá
Geerman ta mira ku enfermedat raro na Aruba ainda no ta haña basta atenshon, miéntras ku nan tei sigur. “Pero hopi mayor ku un yu ku un enfermedat raro awor por ehèmpel ta biba na Hulanda. Esaki kasi ta obligatorio pa nan,”
Na promé instansha dòkternan a konsehá su famia tambe di pensa pa bai biba na Hulanda, pero na Aruba a resultá di ta mas mihó pa Ethan. Esaki a bira kla ora ku a papia ku spesialistanan di Blaarcentrum na Groningen.
E seguro médiko nashonal AZV tambe por konsehá mayor ku yu ku enfermedat raro di emigrá, bosero di AZV Solange Tchong ta splika. “Den algun kaso raro bo mester keda haña tratamentu pa bida largu. Asta si bo duna tur loke por haña na e isla, esaki tòg por ta limitá kompará ku un otro pais kaminda tin binti òf mas kaso asina.”
Yuda otro
Fundashon BFF ke kolektá direktiva i investigashon di otro enfermedat raro, pa asina nan por sostené mayor den futuro. Geerman: “Asina nos ta prepará ku konosementu ora un yuchi ku un enfermedat raro nase na e isla i nos por rekurí mésora na e personanan di kontakto adekuá.
Raro
Mundialmente no tin un definishon fiho di ‘un enfermedat raro’. Aruba ta usa direktiva oropeo; ta bisa ku enfermedat ta raro si no tin mas ku 5 riba 10 mil habitante ku tin e.
No tin sifra eksakto di e kantidat di hende na Aruba ku tin un enfermedat raro, pero ta baluá ku ta mas o ménos 6 porshento di poblashon.
Enfermedat ku ta deskribí komo raro ta por ehèmpel cystic fibrosis, enfermedat di sekelsèl i diferente tipo di kanser serka mucha, manera non-hodgkin.


text:
Appel di Oro
Ministerio di Enseñansa hunto cu Departamento di Enseñansa ta presenta pa di cuater aña consecutivo:
Appel di Oro | Un Premio Nacional di Excelencia den Enseñansa.
Despues cu durante cuater aña (2011-2014) a organisa e proyecto “Maestro di Aña” como un premio di reconocemento pa e Maestro di Scol, desde aña 2015 a scoge pa amplia e proyecto pa duna reconocemento na mas actor cu ta importante pa enseñansa. Appel di Oro ta reconoce tur esnan cu ta dedica nan bida profesional na enseñansa di nos comunidad.
Participacion
Participacion ta habri pa tur scol di Enseñansa Primario, Enseñansa Secundario, Enseñansa Specialy Enseñansa Superior reglamenta na Aruba. Cu e Premio Nacional di Excelencia den Enseñansa lo duna reconocemento den e categorianan di:
Con pa nomina
Henter comunidad: alumno, studiante, mayor, coleganan maestro y/of dirigente di scol, ta bonbini pa nomina un persona of proyecto escolar pa Appel di Oro 2018.
Pa haci esaki mester entrega:
- Formulario di Nominacion pa Appel di Oro 2018
Yena e formulario caminda ta describi en corto y mas concreto posibel pakico e persona of proyecto merece un Appel di Oro;
- Carta di Referencia
Entrega hunto cu e formulario di nominacion minimo un (1) carta [ehempel di carta di referencia].
E temporada di nominacion pa aña 2018 ta cera diaranson dia 12 di december 2018.
Noticia
- Ganadonan Appel di Oro 2018 (3/28/2019)
- Cumbre Plan Educacion Nacional 2030 (3/27/2019)
- Nominadonan pa Appel di Oro 2018 (3/22/2019)
- Recordatorio encuanto e carta di referencia pa Appel di Oro (12/12/2018)
- Dos siman mas di nominacion pa Appel di Oro 2018 (11/30/2018)
- Appel di Oro 2018 (11/14/2018)
- World Teachers’ Day 2018 (10/5/2018)
- Otorgamento oficial di premio Appel di Oro 2017 (1/18/2018)
- Emocionante entrega di premio Appel di Oro 2017 na scol (12/15/2017)
- Appel di Oro 2017 (10/24/2017)
Info / Contact
Departamento di Enseñansa Aruba (DEA)Scroll To Top


text: Diabierna den oranan di anochi, Wardacosta su punto di sosten na Aruba hunto cu KPA a tene un accion riba tera cual a resulta den varios detencion i hayasgo di droga. E sistema di radar di KPA a conclui cu un boto lo mester a jega tera. Mesora Wardacosta i KPA cu nan unidadnan a bai den accion. Den e buskeda riba tera, personal di Wardacosta a encontra 9 ‘jerry cans’ cu ta sospecha ku tin contenido di droga. Personal di KPA a logra pone man riba 8 persona indocumenta durante e buskeda riba tera. E 9 ‘jerry cans’ a ser entrega na KPA pa por sigui ku e investigacion. E caso aki den su totalidad tabata un bon colaboracion entre e partnerdienstnan di Wardacosta y KPA.


text:
Diadomingo atardi a drenta informe di un accidente na Palo Marga, mesora a dirigi tanto polis como ambulans na e sitio. Na yegada di e patruya a bin compronde cu e motociclista na su salida a perde control slip y a dal abao. Debi na e caida e motociclista a haya varios rasca na curpa. NA yegada di e ambulans nan a atende e victima y a transporte pa hospital.
3 thoughts on “Esaki ta e video di e accidente cu e motociclista na Palo Marga”
-
Ela cay manera un sako di papas
-
Whahahahahahaha!!!
Sin protection clothes!!
Yora!!!
Whahahahahahaha!
-
e muhe no por core brommer pa nada, lagi neck
keda cas yuiiiiiii


text:
ORANJESTAD – Dialuna mainta Minister Maduro hunto cu Minister Bikker a firma e convenio di trabou entre Gobierno, Albo NV y Beheerraad di Corte Comun di Husticia pa e mantencion di e edificio di Corte di Husticia cu ta un monumento proteha di Pais Aruba. E trabou di mantencion a wordo prepara pa Oficina di Monumento asisti pa e compania Ace Firm Engineering pa e parti di instalacion electronico. E mantencion lo inicia 15 di juli proximo y lo dura 170 dia. Ta premira cu e mantencion di e edificio monumental aki lo keda cla den luna di mei 2021.
E edificio di Corte ta un edificio di Gobierno cu a keda inaugura riba 3 di maart 1936. Esaki ta e di tres edificio di Gobierno. Diferente departamento durante añanan a ubica den e edificio monumental aki manera Postkantoor, Registro Civil y Censo, oficina di Domein, Biblioteca, Departamento di Accountant, Derecho Hudicial, Departamento di Finansa, etc. Despues di e introduccion di e ‘Eilandenregeling 1951’ relaciona cu decentralisacion di gobernacion, Gezaghebber Kwartsz a laga evacua e edificio aki. Siguientemente, despues di renobacion, e edificio for di 25 di februari 1953 a ubica e Gezaghebber y e Deputadonan. E edificio di 1936 a keda reserva pa Departamento di Gobierno y Corte di Husticia. Den e epoca di aña 1935 tabata custumber cu Corsou tabata pinta tur mapa di edificionan gubernamental. Aruba tabata pinta solamente e plattegrond y no e facade. E edificio di Corte ta un di eficicio cu a wordo completamente pinta door di sr. Fernades un assistent tekenaar na Aruba. Manera ta conocí actualmente ta e edificio di Corte y Bestuurskantoor ta e unico edificionan cu ta hubica e mesun usuario pa mas di 50 aña.
Ta pidi pa comprension di un y tur y ta pidi disculpa di biaha pa e molester cu e mantencion por causa cu sonido y stof durante e temporada cu ta eherce e mantencion. Minister Xiomara Maduro ta desea tur instancia envolvi den e mantencion di e edicifio di Corte hopi exito cu e trabounan necesario pa asina conserva e monumento importante aki pa nos Pais.


text:
roly bisslik
-
News
Piscina Olimpico cla cu nan protocol
Hopi liher Piscina Olimpico Roly Bisslik a keda cla cu nan protocol pa landamento Den un combersacion cu Marla Thiel-Dominquez…Read More »
-
News
Marla Thiel a duna di conoce cu e protocol di Piscina
E facilidad a hinka e protocol den otro den algun dia Marla Thiel a duna di conoce cu e…Read More »
-
News
Comite Olimpico Arubano a bishita Piscina Olimpico Roly Bisslik
Dialuna atardi, miembro nan di Comite Olimpico Arubano conhuntamente cu diferente departamento di Gobierno a ricibi un splicacion amplio…Read More »


text:
ORANJESTAD, Aruba – 13 april 2020: Segun strategia estableci di Departamento di Salud Publico hunto cu Huis Artsen Vereniging Aruba (HAVA) siman pasa, a amplia e "case definition" pa cu testing di COVID-19. Esaki ta significa cu awor mas hende por test pa COVID-19. Na inisio di e crisis solamente persona cu sintoma y cu a bin di biahe of persona cu tawata tin contacto cu un persona positivo pa COVID-19 tawata por a test. Awo esey no ta e caso mas. Awo cualkier persona cu tin sintoma di entre otro:
Tosamento
Dolor di garganta
Perdida di holo of smak
Dificultad pa hala rosea
Por bin na remarke pa haci un COVID-19 test. Si bo persona tin algun di e sintomanan menciona aki riba. Tuma contacto cu e number di telefon 280.0101 pa ricibi un cita pa test. Ta haci un suplica na esnan cu ricibi un cita pa acudi na esaki riba e dia y orario stipula. E test di COVID-19 ta reacciona ora tin e virus presente den e curpa. Si un persona no tin ningun sintoma e test lo no duna un resultado confiabel. Pa e motibo aki ta haci un suplica na comunidad pa test solamente si tin un di e sintomanan ya menciona.


text:
Directie Natuur en Milieu kier informa mas tocante e significado di cambio di clima; con esaki ta tuma lugar, kico ta e consecuencianan y kico nos por haci na Aruba pa aporta na un reduccion di e efectonan di e fenomeno aki.
E terminologia cu ta uza, manera Carbon dioxide, fossil fuel, methane, nitrous oxide halocarbons (CTC’s, HFC’s, PFC’s), Sulphur hexafluoride, hopi biaha ta confundi hende, pero nan ta referi na e fenomeno mas tanto papia di dje rond mundo, cu ta cambio di clima.
Carbon dioxide ta keda produci ora uza fossil fuel pa genera energia y ora corta, rosa, kima y elimina gran cantidad di area (mondinan). Actividadnan humano tambe ta contribui na cambio di clima door di laga atras greenhouse gases (gasnan cu ta wanta calor di solo y ta causa un aumento di temperatura) den atmosfera. Otro actividad cu ta contribui na e fenomeno aki ta agricultura. Methane ta produci nitrous oxide den cantidad grandi y esaki ta keda emiti ora, por ehempel ta uza fertilisante. Cria di bestia ta produci 37% y 65% di e emision di methane y nitrous oxide, respectivamente. Aunke cu carbon dioxide ta e gas cu ta mas mal mira rond di mundo como e gas cu mas ta aporta na cambio di clima, e dos tipo di gasnan aki ta 30 biaha mas potente y daniño cu carbon dioxide.
Cambio di clima ta afectando e produccion di cuminda y e impacto lo ta devastador den fututo. Cambio di clima ta trece cune periodonan extremo, por ehempel periodo di secura cu lo aumenta, como tambe temporada di horcan cu lo bira mas y mas potente. Temperatura mas halto lo causa cu den e areanan unda poco awacero ta cay, lo bira mas dificil pa cria bestia y/of planta.
E datonan di United Nations ta sugeri cu mundialmente, mester reduci pa aña 2050, 80% di e emision di gasnan di greenhouse den paisnan desaroya, p’asina por keda bou di e average stipula di un aumento di temperatura cu 2 grado Celcius.
Halocarbons ta kimiconan artificial y e otro cu ta contene sulphur cu ta keda emiti door di proceso industrial. E cambio di clima lo tin un impacto riba e medio ambiente globalmente, incluyendo Aruba. En general mas liher e cambio di clima, mas halto e riesgo pa sufri dañonan. E cambio di nivel di lama ta proyecta di subi entre 9 pa 88cm pa aña 2100, causando inundacionan den areanan abou. Tin temporada cu e temperatura lo subi mas cu nos ta custumbra y lo tin riesgo mas halto di horcan y di mal tempo. E efectonan na caminda pa Aruba, cu awor caba ya nos ta experencia, ta inundacionnan. Esaki lo aumenta, si nos no haci nada cu e fluho di awa. Mal tempo, olanan tropical y e frecuencia, como tambe e magnitud di horcan lo aumenta. Consecuencia di esaki ta cu Aruba lo core mas riesgo, particularmente na unda a construi riba beach of na unda a kita matanan di mangel pa desaroya tereno. Temperatura lo subi y na unda tin mas construccion esaki lo aumenta mas cu na unda tin vegetacion.
Kico nos por haci localmente pa contribui na un reduccion di e cambio di clima:
• Spaar energia door di uza luz y aparatonan cu no ta uza hopi electricidad.
• Core auto cu ta uza menos gasoline (promove carpool).
• Come menos carni y mas berdura.
• Conserva mata local den bo cura, planta mata rond di cas.
• Refleha riba bo uzo di electricidad y reta bo mes pa reduci bo footprint pa e aña venidero.
Lo ta un bon idea pa calcula bo carbon footprint. Nos ta sugeri pa laga midi esaki pa medio di e carbonfootprint calculator. Adhunto por haya e link: https://footprint.wwf.org.uk/. Tambe e pagina ta duna algun tips con pa yuda reduci bo carbon footprint https://footprint.wwf.org.uk/tips
Directie Natuur en Milieu kier haci un yamada di urgencia pa nos como humanidad considera y haci cambionan necesario pa contribui menos na Climate Change. No ta importa con chikito nos Aruba ta, pero si cada un di nos haci algo, lo contribui grandemente na e reduccion.


text:
KRALENDIJK – Miluska Hansen ta estrená un agènda nobo. Un agènda nobo krioyo, diferente for di tur otro. “ Mi tin un kompania i e ta karga e nòmber ‘Create Ideal You‘. Ta trata di un kompania ku ta diseñá hopi kos físiko, entre otro di e agènda pa 2021. Aparte di esakinan, mi ta duna diferente treinen pa un hende por desaroyá loke e ta deseá pa yega na dje i mas.
Mi a traha un di 2 agènda e aña aki, despues ku na 2019 mi a traha e promé. 2 agènda pa 2021, un na idioma papiamentu i e otro na ingles. E agènda ta mas ku un agènda. Tin kos den dje ku ta yudabo pa yega na bo metanan. E tin un konsepto (Shik). Tin sekshon pa un hende por yena su kosnan di hasi diario i pa tèrmino largu… i tin tur luna tin un dicho. Asina tin diferente sekshon den un konsepto amplio. Entre otro kon bo por atendé ku sèn i mas. E no ta simplemente un agènda, sinembargo algu mas. E agènda mes ta guiabo kon skirbi kosnan importante, kon guia bo bida den bon direkshon i positivamente. Aña pasa mi a krea e promé agente i esaki ta esun di 2. E agènda ta bistí nechi i for di ora bo ta nota den algu bunita, ya e ta yena bo kurason ku energia positivo. Su nòmber ta; ‘Meraki 2021’. Agènda Meraki 2021 na Ingles i Papiamentu ta disponibel na Floristeria Petals, Bruna, Addo’s bookstore òf tuma kontakto na number di telefon; 795-8081, i ta posibel pa tresé kaminda bo ta deseá. E ta kosta 35 dòler. Algu mas ku un agènda”, Miluska Hansen a bisa.


text:
Promé di yüli 2021, a formulá e Lei di Prevenshon di Labamentu di Plaka i Finansiamentu di Terorismo BES (Wwft BES) mas kla. Riba 13 di òktober, durante un seminario di un dia, a para ketu riba e importansia di e reglanan aki i kambionan mas importante. Gezaghèber Rijna a inougurá e dia, kaminda un grupo grandi di empresario i representantenan di kompanianan tabata presente.
Un instrumento importante pa e prevenshon di labamentu di plaka i finansiamentu di terorismo na Boneiru, Sint Eustatius i Saba (Hulanda Karibense), ta e Lei di prevenshon di Labamentu di Plaka i Finansiamentu di Terorismo BES (Wwft BES). Ku Wwft BES, gobièrnu ke prevení i kombatí labamentu di plaka, finansiamentu di terorismo, froude, korupshon i otro delitonan finansiero i ekonómiko.
Representantenan di De Nederlandse Bank, De Autoriteit Financiële Markten, Bureau Toezicht Wwft, Financial Intelligence Unit Nederland(FIU-NL)) i e dekano di Orde van Advocaten van Den Haag ta na Boneiru e siman aki pa splika e reglanan estrikto.
E reglanan den WWFT BES entre otro ta importante pa negoshantenan di material di konstrukshon, empresarionan di propiedat inmóbil, bendedó di outo òf kompanianan ku ta duna servisio finansiero, manera banko i aseguradonan di seguro di bida. E reglanan ta yuda prevení ku yudansa di òf via un di e partidonan, plaka kriminal ta drenta e sistema finansiero òf ta finansiá terorismo.
Den su spich, Gezaghèber a pone énfasis riba e importansia pa kombatí labamentu di plaka i finansiamentu di terorismo. Labamentu di plaka i finansiamentu di terorismo ta representá un peliger serio pa ekonomia di un pais i por influensia e desaroyo ekonómiko. E falta di un régimen efisiente kontra labamentu di plaka por tin efektonan negativo pa tantu institushonnan nashonal komo komersio internashonal.
Pa un ekonomia salú i próspero pa Hulanda Karibense, ta importante pa prevení i kombatí labamentu di plaka. Mas informashon tokante e regla- i rekisitonan ku kompanianan na Boneiru mester kumpli kuné, por haña riba wèpsait di e supervisornan involukrá i FIU-Nederland.


text:
Geplaatst op 29 June 2019 dor di Ministerio Asuntunan General i Promé Minister
WILLEMSTAD – Djadumingu awor 30 di yüni for di 7’or di anochi, Gobièrnu di Kòrsou lo transmití e siguiente episodio di Fòrti Habrí riba su retnan sosial. E biaha akí presentando un debate hopi intrigante entre siudadanonan di diferente sektor den komunidat huntu ku Minister Zita Jesus-Leito di Tráfiko, Transporte i Planifikashon Urbano i Minister Marilyn Alcalá-Wallé di Enseñansa, Siensia, Kultura i Deporte.
Entre otro ta diskutí ekstensivamente tokante Gobièrnu su esfuersonan pa brinda kas- i terenonan pagabel. Tambe e tópiko di dunamentu di pèrmit ta bin grandemente dilanti. Diskushonnan skèrpi pero al kaso tokante futuro di nos enseñansa, kombiná ku sugerensianan kon pa trese kambionan struktural i duradero, finalmente ta kulminá loke por konsiderá un kombersashon entre mandatario i pueblo di nivel.
Fòrti Habri ta un inisiativa di Gobièrnu di Kòrsou, ku e intenshon pa trese siudadanonan i Gobièrnu mas serka di otro i asina papia riba manehonan Gubernamental. Na luna di yüni a start ku e promé dos episodio di Fòrti Habrí (2 i 16 di yüni) i ya e ta resultá un gran éksito bou di e oudensia ku ta sigui e programa. Ta planiá pa bin ku un total di 10 episodio te ku fin di e aña akí. Pa sintonisá e di 3 episodio di Fòrti Habrí djadumingu awor por hasi esaki via YouTube i página di Facebook di Gobièrnu di Kòrsou.
Tur siudadano ku ta interesá pa partisipá na Fòrti Habrí por inskribí via www.gobiernu.cw. Pa mas informashon i/òf pregunta por tuma kontakto ku Direktorado di Komunikashon i informashon pa medio di number di telefòn 463-0519. Tambe por manda un mensahe di Whatsapp na number 564-0440 pa registrá i risibí informashon diario di Gobièrnu di Kòrsou.


text:
Oranjestad-E Comisión di Asistencia Social di San Nicolas di Parokia Santa Teresita, ta participa cu diasabra awor 13 di september 2014 tin partimento di paña di baby, mucha y adulto. Tambe ta parti diferente articulo pa cas.
Esaki ta tuma lugar na Teresita Center for di 9’or te 11’or di mainta.
Na esnan cu tin paña of aticulo pa comparti, corda jama Zr. Graciela na telefoon: 564 4791 of na 584 3676 pa coordina cu ne, e dia y ora cu por habri Teresita Center pa entrega e saconan. Di antemano masha danki pa bo cooperacion.


text:
Luna di Alzheimer Mundial, sèptèmber 2021 tin komo tema” Konosé Demensia, Konosé
Alzheimer” i den kuadro di e tema aki Fundashon Alzheimer Bonaire tabata hopi aktivo durante
fin di siman i por mira atras riba dos aktividat hopi eksitoso komo parti di su programa di
sèptèmber.
Djabièrnè 17 di sèptèmber sra Henriëtte Thoonen, kònsùltent di kuido di famia i sra Marjon
Roos, terapeuta di muzik, ámbos di Kòrsou a trese un charla interesante ku e tema ”Kiko ta
kuido di famia & Sostén pa duna kuido” den sala di konferensia di Captain Don’s Habitat.
Komo ku tantu direktiva di Fundashon Alzheimer Bonaire komo Captain Don’s Habitat mester a
atené nan na e reglanan vigente di Corona, e kantidat di lugá disponibel tabata limitá i lástimamente direktiva no por a permití mas interesado asistí na e charla.
E presentenan tabata hopi satisfecho ku nan por a partisipá na e presentashon i na final nan a
ekspresá nan gratitut na e oradornan i direktiva. Riba e pòrtrèt por mira e presentenan durante
e charla.
Djasabra 18 di sèptèmber e mésun oradornan, sra Thoonen i sra Roos a tene 2 seshon di tayér
pa personal di kuido di tur e instansianan di kuido na Bonaire. E tema tabata “Sostén pa
dunadónan di kuido na Bonaire”. Despues di e tayernan ámbos grupo a risibí un sertifikado. E
partisipante-nan tabata hopi agradesido pa e oportunidat ku a duna nan i ta spera ku ta bini
mas tayer. Riba pòrtrèt por mira e dos gruponan ku nan sertifikado den presensia di vicepresidente di Fundashon Alzheimer Bonaire, sra Henna Winklaar i e oradornan.
Djamars 21 di sèptèmber, Dia di Alzheimer e siguiente aktividat a tuma lugá, esta e pelíkula
WEI, pero pa motibu ku mester a tene kuenta ku e reglanan di Corona e lugánan tabata limitá,
di manera ku lástimamente no por a permití hopi mas interesado gosa di e pelíkula tan balioso
aki. Pero entretanto direktiva ta trahando riba un pronto ripitishon.


text:
Geplaatst op 21 September 2021 dor di Ministerio Enseñansa, Siensia, Kultura & Deporte
Gobièrnu di Kòrsou ta felisitá sr. Philip (Fifi) Rademaker pa kere den Kòrsou, den positivismo i un konstrukshon sano di nos pais. Su kontribushon ta stimulá i guia un gran parti di nos komunidat pa amplia i elevá nan konosementu pa medio di literatura.
E proposishon pa otorgá Premio Cola Debrot ta keda hasí pa Konseho Kultural Kòrsou ku tur aña di nobo ta instituí un komishon independiente pa skohe ganador di e prestigioso premio. E aña akí entrega di e premio no a logra tuma lugá riba 4 di mei (fecha natal di Cola Debrot) pa motibu di sirkunstanshanan di COVID-19 i “lockdown”. Premio Cola Debrot ta konsistí di un boton di oro representando e flor di laraha, un sertifikado i un suma.
Gobièrnu ta yama danki na Konseho Kultural Kòrsou pa un tremendo trabou i ta informá ku entrega di e premio ta tuma lugá 1 di òktober 2021.